
MĂRTURISIREA CREDINŢEI ORTODOXE 

„Oricine va mărturisi pentru Mine înaintea oamenilor, mărturisi-voi şi Eu pentru el înaintea 
Tatălui Meu, Care este în ceruri. Iar de cel ce se va lepăda de Mine înaintea oamenilor şi Eu Mă voi 
lepăda de el înaintea Tatălui Meu, Care este în ceruri" (Matei 10, 32-33). 

Ca orice om normal, conştient că peste puţin timp voi pleca din viaţa aceasta trecătoare şi mă voi 
muta în cea de veci, am socotit drept, fiind cleric creştin ortodox, mădular al Uneia, Sfinte, Soborniceşti şi 
Apostoleşti Biserici, să las scrisă mărturisirea credinţei mele. 

M-am născut din părinţi creştini ortodocşi. Am fost botezat cu Botezul ortodox, în numele Sfintei 
Treimi, al Tatălui, al Fiului şi al Sfântului Duh. Am învăţat credinţa creştin-ortodoxă în primul rând de la 
părinţii mei, în al doilea rând de la părinţii, preoţii şi dascălii ortodocşi şi în al treilea rând de la Una, 
Sfântă, Sobornicească şi Apostolească Biserică. 

M-am născut şi am fost hrănit ortodox, am crescut şi am trăit ortodox. Am mărturisit şi am predicat 
credinţa ortodoxă din tinereţile mele până la adânci bătrâneţi. Am mărturisit-o şi i-am cercetat pe 
călcătorii şi nesocotitorii acesteia, împăraţi, patriarhi, arhierei şi toţi ceilalţi. 

Ii mulţumesc din suflet Prea Bunului Dumnezeu, Părintele ceresc, că în nesfârşita Lui bunătate şi 
iubire de oameni mi-a dat să mă nasc şi să trăiesc până la moarte în sfânta şi desăvârşita credinţă ortodoxă 
şi mărturisesc că nici o altă credinţă nu este asemenea ei, precum de asemenea nici un alt dumnezeu nu 
este mai mare ca Dumnezeul nostru. îi mulţumesc iarăşi iubitorului de oameni Dumnezeu, de nenumărate 
ori, că m-a luminat să-L cunosc, să cunosc credinţa ortodoxă cea adevărată şi m-a întărit s-o păstrez până 
la sfârşit. Căci mărturisesc în faţa îngerilor lui Dumnezeu şi a oamenilor că dacă Dumnezeu nu m-ar fi 
ajutat, aş fi fost o oaie pierdută şi lupul cel viclean m-ar fi sfâşiat. 

Repet cu bucurie şi fericire că harul Domnului m-a învrednicit să păzesc credinţa mea ortodoxă 
până la sfârşit. Regret doar că nu m-am luptat cum trebuia, până la moarte, să-mi fi jertfit viaţa şi să-mi fi 
vărsat sângele, cum şi L-a vărsat Acela pentru mine păcătosul şi pentru toţi fraţii şi semenii mei. II rog şi 
îl implor să-mi ierte, ca un Preamilostiv şi Preaîndurător, multele şi nenumăratele mele păcate, pe care le- 
am săvârşit de voie şi fără voie, cu cuvântul şi cu lucrul, din ştiinţă şi din neştiinţă, cu mintea şi cu 
cugetul, şi să mă numere cu oile Sale cele alese, învrednicindu-mă să mă înfăţişez împreună cu cei de-a 
dreapta Sa. 

Capete ale mărturisirii mele 

1. Cred, mărturisesc, cinstesc, slujesc şi mă închin lui Dumnezeu cel Unul în Treime şi Treime întru 
Unime; nici amestecând persoanele, nici împărţind fiinţa. Căci alta este persoana Tatălui, alta a Fiului şi 
alta a Duhului Sfânt, dar Tatăl, Fiul şi Duhul Sfânt sunt aceeaşi dumnezeire, aceeaşi slavă, aceeaşi mărire. 
Tatăl la fel ca Fiul, la fel ca Sfântul Duh. Necreat este Tatăl, necreat este Fiul, necreat Sfântul Duh. 
Necuprins este Tatăl, necuprins este Fiul, necuprins Sfântul Duh. Veşnic este Tatăl, veşnic este Fiul, 
veşnic Sfântul Duh. Nu sunt trei veşnici, ci Unul Veşnic, nu sunt trei necreaţi, ci Unul necreat, nu sunt trei 
necuprinşi, ci Unul necuprins. Asemenea, atotputernic este Tatăl, atotputernic Fiul, atotputernic şi Sfântul 
Duh, dar nu trei atotputernici, ci Unul atotputernic. Astfel Dumnezeu este Tatăl, Dumnezeu este Fiul, 
Dumnezeu este şi Sfântul Duh, dar nu sunt trei dumnezei, ci Unul Dumnezeu. Tot aşa Domn este Tatăl, 
Domn Fiul, Domn şi Sfântul Duh, dar nu trei Domni, ci Unul Domn. Că precum în chip unic mărturisesc 
pe fiecare persoană Dumnezeu şi Domn, nevoit sunt datorită adevărului creştinesc să nu spun trei 
Dumnezei sau trei Domni, alăturându-mă soborniceştii evlavii. Tatăl nici făcut nu este, nici zidit, ci 
nenăscut. Fiul nu este nici făcut, nici zidit, ci este născut din Tatăl. Duhul Sfânt nici făcut nu este, nici 
zidit, ci din Tatăl este purces. Căci un Tată este, nu sunt trei Taţi. Un Fiu, nu trei Fii. Un Duh Sfânt, nu 
trei Duhuri Sfinte. Şi în Treimea aceasta nu este Unul mai întâi şi Unul mai pe urmă, Unul mai mare şi 
Unul mai mic, ci cele trei persoane sunt împreună veşnice şi deopotrivă. încât întru toate, cum s-a spus, 



cinstesc, slujesc şi mă închin şi Unimii întru Treime şi Treimii întru Unime. Iar acest Dumnezeu, Treimea 
cea Sfântă, a făcut din nimic, doar cu cuvântul, cerul şi pământul şi toate cele văzute şi nevăzute. Aceasta 
cuget despre Sfânta Treime. 

2. Iar despre întruparea Domnului nostru Iisus Hristos, aceasta cred: cred şi mărturisesc că Domnul 
nostru Iisus Hristos, Fiul cel Unul născut al lui Dumnezeu Tatăl, este şi Dumnezeu şi om; Dumnezeu 
deci, născut din fiinţa Tatălui mai înainte de veci şi om, născut din sângiuirile? Maicii Sale, Născătoarea 
de Dumnezeu şi Fecioara Măria, Dumnezeu desăvârşit şi om desăvârşit, din suflet cuvântător (raţional 
n.t.) şi trup omenesc. Deopotrivă cu Tatăl după dumnezeire, mai mic decât Tatăl după firea omenească, 
care deşi este şi Dumnezeu şi om, nu doi, ci Unul este, Hristos. Unul, nu prin schimbarea dumnezeirii în 
omenitate, ci prin unirea firii omeneşti cu firea dumnezeiască. Intru totul Unul, nu prin amestecarea 
firilor, ci prin unire negrăită. Căci precum în om sufletul cuvântător şi trupul una sunt, tot aşa Dumnezeu 
şi om, una sunt în Hristos, Cel ce a pătimit pentru a noastră mântuire, Cel ce S-a răstignit pe lemn în zilele 
lui Ponţiu Pilat şi S-a pogorât la iad şi a înviat a treia zi din morţi; şi S-a suit la ceruri şi a şezut de-a 
dreapta lui Dumnezeu Tatăl, Celui atotputernic şi va veni din nou să judece viii şi morţii, a Cărui 
împărăţie nu va avea sfârşit, şi la a Cărui Venire toţi oamenii vor învia cu trupurile lor, ca să dea socoteală 
fiecare pentru faptele lui, cei ce au făcut cele bune mergând în viaţa cea veşnică, iar cei păcătoşi în munca 
cea veşnică. 

3. Primesc cele zece porunci ale Legii pe care Dumnezeu le-a dat lui Moise pe Muntele Sinai, 
primesc şi Sfintele Scripturi, Vechiul şi Noul Testament, insuflate de Dumnezeu, primesc şi scrierile 
Sfinţilor Prooroci, Apostoli, Evanghelişti, Părinţi purtători de Dumnezeu, ierarhi şi dascăli ai Bisericii 
noastre Ortodoxe şi toate cele primite de către Sfânta Biserică Ortodoxă. 

De asemenea, primesc cele 12 articole ale Simbolului Credinţei, pe care Cuvioşii şi Sfinţii Părinţi 
le-au proclamat, insuflaţi de Dumnezeu, la primele două sinoade ecumenice şi cu care au fost de acord 
toate celelalte sfinte sinoade ecumenice şi locale. 

4. Primesc cele şapte Taine ale Sfintei noastre Biserici Ortodoxe, adică Sfântul Botez, Sfântul Mir, 
Sfânta Spovedanie, Sfânta împărtăşanie, Sfânta Hirotonie, Sfânta Căsătorie şi Sfântul Maslu. 

5. Primesc cele şapte Sfinte Sinoade Ecumenice şi pe toate Sinoadele locale care au păstrat şi au 
întărit credinţa ortodoxă. De asemenea, primesc dogmele, sfintele canoane, scrierile şi tradiţiile nescrise 
ale propovăduitorilor lui Dumnezeu, ale Apostolilor, ale Părinţilor purtători de Dumnezeu, ale ierarhilor 
şi învăţătorilor credinţei noastre ortodoxe. 

6. Primesc [învăţătura despre] cele şapte daruri ale Sfântului Duh, acestea fiind Duhul înţelepciunii, 
Duhul priceperii, Duhul sfatului, Duhul puterii, Duhul cunoştinţei, Duhul evlaviei şi Duhul fricii de 
Dumnezeu. 

7. Primesc fără să ispitesc cu mintea credinţa curată, simplă, şi din suflet în Mântuitorul nostru 
Iisus Hristos şi în Maica Acestuia cea Preacurată şi Pururea Fecioară, Preasfânta Născătoare de 
Dumnezeu Măria şi în minunile fără seamăn ale îngerilor şi ale tuturor sfinţilor. 

8. Mă închin, cinstesc, şi sărut atât sfintele icoane şi vrednice de venerat ale Domnului nostru Iisus 
Hristos, ale Preasfintei Născătoare de Dumnezeu, ale îngerilor şi ale tuturor sfinţilor, cât şi cinstita şi de 
viaţă dătătoarea Cruce. Mă închin la sfintele icoane nu adorându-le, ci cinstindu-le, precum ne-au învăţat 
Sfinţii Părinţi şi a hotărât al VH-lea Sinod Ecumenic. Căci închinăciunea în faţa icoanei merge la cel 
înfăţişat de ea, cum spune Sfântul Vasile cel Mare şi prin icoană închinătorul se închină la persoana 
înfăţişată de aceasta. 

9. Primesc schima monahală ca sfântă şi îngerească şi ca lăsată de Mântuitorul Iisus Hristos şi de 
Sfinţii Apostoli. Căci Domnul a zis: Dacă vrea cineva să vină după Mine, să se lepede de sine, să-şi ia 
crucea şi să-Mi urmeze Mie (Matei 16, 24) şi Dacă voieşti să fii desăvârşit, du-te, vinde averea ta, dă-o 
săracilor şi vei avea comoară în cer: după aceea, vino şi urmează-Mi (Matei 19, 21). 

Acestea şi altele asemenea câte a spus Domnul către ucenicii Lui, le-a spus şi pentru viitorii ucenici 
ai Lui, pentru cei care-L urmează prin trăirea îngerească a vieţii monahale, Pavel, Antonie, Palamon, 
Pahomie, Ilarion, Eftimie, Sava, Teodosie, Atanasie şi ceilalţi, despre care Apostolul Pavel a spus că: 
Lumea nu era vrednică de ei (Evrei 11, 38). Aceştia şi toţi trăitorii în pustie, în păduri, în peşteri, în 
găurile pământului şi în mănăstiri, au adus mult folos obştii şi Bisericii Ortodoxe şi prin ei a fost slăvit, ca 
şi prin Sfinţii Apostoli, mucenici, mărturisitori, dascăli şi ierarhi, numele Cerescului nostru Părinte, 
Dumnezeul tuturor. Unii dintre ei, trăind departe de lume, doar prin rugăciunea lor curată către Dumnezeu 



au salvat oameni, oraşe şi popoare de la primejdii, nenorociri, boli molipsitoare, cutremure, naufragii, 
războaie şi alte necazuri. 

Acestea toate, cu harul lui Dumnezeu, cred, mărturisesc şi propovăduiesc şi am fost şi sunt gata să- 
mi jertfesc viaţa pentru credinţa mea ortodoxă şi pentru Sfânta Tradiţie, dacă vremurile o cer. 

Nu primesc, resping şi mustru: 

1. Orice necuviinţă, necredinţă, învăţătură strâmbă, erezie şi rătăcire, veche şi nouă, contrară 
credinţei ortodoxe şi Sfintei Tradiţii. 

2. Nu primesc nici o inovaţie, nici o învăţătură străină şi venită de la oameni şi potrivnică învăţăturii 
şi credinţei sănătoase, ortodoxe şi Sfintei Tradiţii, despre care Sfântul Sinod al şaptelea declară: „Orice 
scornire potrivnică învăţăturii Cuvioşilor Părinţi să fie anatema". 

Ascultând de porunca Creatorului, Făcătorului şi Ziditorului tuturor lucrurilor, Dumnezeu, Părintele 
nostru ceresc, care spune să îi iubim pe toţi oamenii, chiar şi pe vrăjmaşii noştri, şi să ne rugăm pentru toţi 
cei ce ne urăsc, ne nedreptăţesc sau ne iubesc pe noi, îi iubesc pe toţi, îi iert pe toţi, cer iertare de la toţi şi 
mă rog din tot sufletul şi inima pentru aceştia. 

Mă rog ca iubitorul de oameni Dumnezeu, Cel ce voieşte ca toţi să se mântuiască şi să aibă pocăinţa 
cea sinceră şi adevărată, să-i lumineze pe cei întunecaţi, să-i călăuzească la adevăr pe cei amăgiţi, să-i 
liniştească pe cei învrăjbiţi, să-i tămăduiască pe cei bolnavi la trup şi la suflet, să-i ocrotească pe orfani, să 
le dea putere de milostivire şi mângâiere celor bogaţi, să-i miluiască pe cei săraci, să-i ierte pe cei 
păcătoşi, să-i întărească pe cei puţin credincioşi, să-i ţină în credinţa ortodoxă pe cei credincioşi iar pe 
popoare să le unească prin legăturile dragostei, să-i cheme pe toţi la unirea întru credinţa ortodoxă cea 
adevărată, să-i învrednicească pe toţi de unirea întru Duhul Sfânt şi să dăruiască tuturor cele necesare 
pentru mântuire. Şi să mă miluiască şi să mă mântuiască pe mine cel mai mic şi mai păcătos dintre toţi, 
cu harul şi iubirea Sa de oameni, şi să mă învrednicească de viaţa veşnică şi nestricăcioasă şi de împărăţia 
Sa cea Cerească. Amin. 

Arhim. Filothei Zervakos 

Această mărturisire a credinţei a fost scrisă în Sfânta Peşteră a Apocalipsei din Patmos, vineri, 18 
octombrie 1968, praznicul Sfântului Luca Evanghelistul. 



„Eu sunt Calea, Adevărul şi Viaţa" (Ioan 14, 6). 

„întăreşte, Doamne Dumnezeule, sfânta şi dreapta credinţă a dreptmăritorilor creştini şi Sfântă 
Biserica Ta o păzeşte în veacul veacului ". 

„Poruncă nouă dau vouă: Să vă iubiţi unul pe altul. Precum Eu v-am iubit pe voi, aşa şi voi să vă 
iubiţi unul pe altul. Intru aceasta vor cunoaşte toţi că sunteţi ucenicii Mei, dacă veţi avea dragoste unii faţă 
de alţii" (Matei 13, 34-36). 

„De Mă iubiţi, păziţi poruncile Mele... Dacă Mă iubeşte cineva, va păzi cuvântul Meu şi Tatăl Meu 
îl va iubi şi vom veni la el şi vom face locaş la el" (Ioan 14, 15 şi 23). 

„De aş grăi în limbile oamenilor şi ale îngerilor, iar dragoste nu am, făcutu-m-am aramă 
sunătoare şi chimval răsunător... Dragostea îndelung rabdă; dragostea este binevoitoare, dragostea nu 
pizmuieşte, nu se laudă, nu se trufeşte... nu se bucură de nedreptate, ci se bucură de adevăr; toate le 
nădăjduieşte, toate le rabdă. Dragostea nu cade niciodată... Şi acum rămân acestea trei: credinţa, 
nădejdea, dragostea. Iar mai mare dintre acestea este dragostea" (I Corinteni 13, 1-13). 

TESTAMENT DUHOVNICESC 1 

Părinţii trupeşti au obiceiul ca atunci când se apropie de capătul vieţii lor trecătoare şi pământeşti să 
lase prin testament copiilor trupeşti averea lor materială. Aşa şi eu, părintele Filotheu, cel mai mic dintre 
ieromonahi şi duhovnici, egumen al Sfintei Mănăstiri Izvorul Tămăduirii din Păros, imitându-i pe aceştia, 
văzând că mi se apropie moartea şi înspăimântat de marea răspundere pentru care voi da socoteală la a 
doua Venire în faţa Dreptului şi Nepărtinitorului Judecător al tuturor, Mântuitorul nostru Iisus Hristos, cu 
harul lui Dumnezeu, am alcătuit şi las, ca părinte duhovnic, averea mea duhovnicească, fiilor mei 
duhovniceşti, prin testamentul de faţă: 

1. Mulţumesc Preabunului Dumnezeu, Părintele Ceresc, că în neţărmurita Sa bunătate şi iubire de 
oameni, din nimic m-a făcut om, m-a cinstit şi m-a creat după chipul şi asemănarea Sa. 

2. Mulţumesc lui Dumnezeu pentru că a binevoit să mă nasc din părinţi creştini, să renasc prin 
Sfântul Botez, să mă numesc creştin şi să primesc înfierea cea după har. 

3. Mulţumesc Preabunului Dumnezeu, Părintele Ceresc, că de aproape optzeci de ani mă hrăneşte, 
îmi poartă de grijă şi mă menţine trupeşte şi sufleteşte; trupeşte cu aerul pe care îl respir, cu lumina pe 
care o văd, cu pâinea şi alimentele pe care le mănânc, cu apa pe care o beau şi cu toate celelalte bunătăţi 
materiale pământeşti. Sufleteşte cu Pâinea Vieţii, adică Sfântul Trup şi Sânge al Domnului, Dumnezeului 
şi Mântuitorului nostru Iisus Hristos, adică Cuvântul lui Dumnezeu aflat în Sfintele Scripturi. 

4. Mulţumesc Preabunului Dumnezeu, Cerescul Părinte Cel iubitor de oameni, că în întreaga mea 
viaţă, de aproape optzeci de ani, m-a păzit şi salvat de la multe primejdii trupeşti şi sufleteşti: păcătuind, 
nesocotind şi călcând sfintele porunci ale Acestuia, nu m-a lăsat, nu Şi-a întors faţa de la Mine, nu m-a 
nimicit, ci mi-a dat vreme, mijloace şi căi pentru pocăinţă şi întoarcere. 

5. Mulţumesc Preabunului, Preamilostivului şi Preaîndurătorului Dumnezeu, Părintele Ceresc, Care 
în multa şi nemăsurata Sa dragoste (către mine, cel mai mic, şi către toţi oamenii), iubire de oameni şi 
bunătate, a trimis pe Fiul Său care S-a pogorât din ceruri şi S-a făcut om ca să mă urce pe mine şi pe toţi 
oamenii de la pământ la cer şi să ne facă fii ai lui Dumnezeu, şi dumnezei după har. S-a smerit ca să ne 
înalţe. A sărăcit, ca să ne îmbogăţească. S-a răstignit şi Şi-a vărsat pe cruce Sângele Său Sfânt ca să 
plătească datoria păcatelor noastre şi prin vărsarea Sfântului Său Sânge ne-a răscumpărat de sub 
blestemul Legii Vechi. Ne-a izbăvit de osânda veşnică, de legăturile iadului şi ale stricăciunii şi ne-a 
deschis raiul, prima şi măreaţa patrie. 

6. Mulţumesc Preabunului Dumnezeu, Părintele ceresc pentru că m-a luminat şi mi-a sădit în inimă 
gândul să părăsesc lumea şi toate ale ei şi să-L urmez, devenind slugă şi ostaş al Lui; să defăimez 
lucrurile pământeşti şi trecătoare şi să le iubesc pe cele cereşti şi veşnice. 

7. Mulţumesc lui Dumnezeu că în locul părinţilor, fraţilor, rudelor şi prietenilor trupeşti, pe care i- 
am lăsat şi ascultând glasul Lui L-am urmat pe El, mi-a dat sute şi mii de părinţi, fraţi şi fii duhovniceşti, 
şi în locul bunurilor materiale, pe care le-am nesocotit, mi-a dat mii de bucurii duhovniceşti, dar nici de 
bunurile materiale şi trupeşti necesare nu m-a lipsit. 

Am plecat din locurile natale ca să-L urmez pe Hristos, fără toiag, fără traistă, fără nici un bănuţ, 
doar cu o mică Evanghelie şi cu ajutorul lui Dumnezeu şi al fraţilor şi fiilor mei duhovniceşti, am 
construit şapte biserici, trei cimitire, o şcoală şi o mănăstire. Am dat, din ceea ce mi-a trimis Dumnezeu, 
ajutoare către biserici, mănăstiri, şcoli, gimnazii, monahi săraci, monahii, văduve, orfani, bolnavi şi către 
diferite spitale. Am ajutat mulţi copii sărmani şi orfani care au studiat în şcoli, seminare, facultăţi. Fără 
bani, fără vreun salariu, am colindat timp de 45 de ani nenumărate oraşe, comune, sate, insule, eparhii din 
Grecia şi chiar din Egipt, Palestina, Arabia, Tracia şi din Răsărit, propovăduind şi spovedind. 

Atotputernicul Dumnezeu, în a Cărui putere se află toate cele văzute şi nevăzute, toată suflarea şi 
toată zidirea însufleţită şi neînsufleţită, materială şi nematerială, Cel Care pe toate le îngrijeşte, hrăneşte şi 
păstrează şi nimic „nu lasă neîngrijit şi necercetat", Cel Ce hrăneşte păsările cerului care „nici nu seceră, 



1 (Testament scris pe 26 septembrie 1961, la praznicul trecerii în cealaltă viaţă a Apostolului şi Evanghelistului Ioan Teologul). 

nici nu adună în jitniţe" (Matei 6, 26), Cel Ce i-a trimis pe Sfinţii Apostoli în cele patru colţuri ale 
pământului să propovăduiască Evanghelia la toată făptura şi le-a poruncit să nu aibă nici toiag, nici 
traistă, nici arginţi (Matei 10, 9-11) şi nu i-a părăsit, Acesta nu m-a părăsit nici pe mine cel păcătos şi 
nevrednic în cer şi pe pământ şi în viaţa aceasta trecătoare nu m-a lăsat fără ajutor. 

Spun acestea nu ca să mă mândresc, nici să primesc laudă de la oameni, căci dacă aş face aşa, aş fi 
fără minte. Dacă m-aş mândri, nu aş spune adevărul, întrucât toate câte le-am dobândit, Dumnezeu mi le- 
a dat. Eu de la mine nu am avut şi nu am nimic: „Gol am ieşit din pântecele mamei mele şi gol voi pleca". 
Tot ce am avut, tot ce am dobândit şi am cheltuit, toate străine au fost, toate daruri ale lui Dumnezeu. 
Nimic nu este al meu. Dacă am făcut vreun lucru bun, nu a fost al meu, ci al harului lui Dumnezeu. Şi 
dacă m-am ostenit cu vreo lucrare, şi aceasta a fost harul lui Hristos. Al meu e doar păcatul. 

Dar de ce am spus toate acestea? Pentru voi, fiii mei, le-am scris, spre povăţuirea voastră. Când 
faceţi vreun lucru bun ori virtute, când sporiţi în post, rugăciune, priveghere, milostenie, să fiţi atenţi să 
nu vă mândriţi ca fariseii şi să ziceţi că aţi făcut aceasta singuri, cu puterea şi cu voia voastră, ci să 
spuneţi: „Nu noi, ci harul lui Dumnezeu". Acela le-a făcut, căci „şi voia şi lucrarea" şi puterea şi 
înţelepciunea şi toate virtuţile sunt daruri ale harului lui Dumnezeu şi fără ajutorul Lui nu putem face 
nimic bun. Fără Mine - a zis Domnul - nu puteţi face nimic (Ioan 15, 5). 

Luaţi aminte, fiii mei, la mândria cea urâtă de Dumnezeu. Câţi s-au mândrit precum fariseul, câţi s- 
au încrezut în ei, precum Apostolul Petru (care a zis că nu se va lepăda de Hristos) sau precum David 
(care a crezut că va fi neclintit în veci) sau ca înţeleptul Solomon (care s-a mândrit cu înţelepciunea lui), 
toţi au căzut. Şi unii dintre aceştia s-au ridicat din păcat şi mândrie prin căinţă, precum David, Petru, 
Solomon, alţii însă nu s-au ridicat, nu s-au căit şi au rămas nepocăiţi, fiind cadavre vrednice de plâns, şi 
au devenit sclavi ai iadului. 

Să ne rugăm lui Dumnezeu, fiii mei, ca El să nu ne părăsească, ci să ne păzească şi să ne ocrotească 
până la sfârşit, ca să nu ne cuprindă mândria. Cel căruia i se pare că stă neclintit să ia seama să nu cadă (I 
Corinteni 10, 12). Dar şi mie, fiii mei, care vă scriu aceste poveţe părinteşti, mi-e teamă. Rugaţi-vă ca 
Domnul să nu mă părăsească până la sfârşit. „Să nu lauzi nimic până nu-i vezi sfârşitul". Nu sunt eu, 
viermele murdar al pământului, mai presus decât sfinţii, decât Apostolul Petru şi Proorocul David, nici 
mai înţelept decât Solomon, încât să nu mă tem. Atenţie, atenţie şi iar atenţie! Atenţie neîntreruptă! Fiţi 
treji, privegheaţi. Potrivnicul vostru, diavolul, umblă, răcnind ca un leu, căutând pe cine să înghită (I Petru 5, 
8). Cel ce zideşte fără Domnul casă pentru virtuţi şi suflet, zadarnic se osteneşte. 

Eu, fiii mei, tare mă tem, căci nu am ajuns la desăvârşirea iubirii, care e temelia tuturor şi care 
îndepărtează frica; şi voi, fiii mei, să aveţi teamă, pentru că toţi avem nevoie de multă luare-aminte şi 
răbdare. Mie doar atunci nu-mi va mai fi teamă, când voi intra în rai, când mi se vor închide porţile şi voi 
rămâne înăuntru, doar atunci voi putea spune: „Nu îmi mai este frică nici de păcat, nici de diavol". 

Eu, iubiţii mei fii, am îmbătrânit şi peste puţin timp voi pleca gol din viaţa aceasta trecătoare şi voi 
merge în cea veşnică, şi de aceea îl rog pe Iubitorul de oameni, Dumnezeu, să-mi ierte păcatele mele cele 
mari şi nenumărate, să-i ierte de asemenea, pe toţi câţi au greşit faţă de mine, şi pe cei faţă de care eu am 
greşit şi i-am înfuriat să-i lumineze ca să mă ierte, şi să mă primească pe mine, nevrednicul, la ospăţul 
Său ceresc şi să mă facă moştenitor al veşnicei Sale împărăţii Cereşti. 

Dându-mi seama de datoria pe care o am către voi, fiii mei duhovniceşti pe care mi i-a dat 
Dumnezeu, las acest testament duhovnicesc al meu care cuprinde avere şi bunuri adevărate, statornice şi 
veşnice. 

După cum v-am spus, bogăţia şi averea duhovnicească nu sunt ale noastre, sunt străine, sunt ale lui 
Dumnezeu, Care le dă doar acelora ce sunt vrednici şi doresc să le dobândească şi le cer: Căutaţi mai 
întâi împărăţia lui Dumnezeu şi dreptatea Lui şi toate acestea se vor adăuga vouă (Matei 6, 33). Eu însă 
nu vă voi da averea duhovnicească, ci vă voi lăsa sfat şi povaţă despre cum să dobândiţi această avere 
măreaţă, bogăţia cerească, împărăţia Cerurilor. 

Ascultaţi, deci, fiii mei dragi şi iubiţi (pe care v-am iubit atât de mult, încât de multe ori L-am rugat 
pe Dumnezeu să mă învrednicească, precum El S-a jertfit pentru iubirea noastră, să-mi jertfesc şi eu viaţa 
pentru iubirea voastră) ascultaţi glasul, porunca şi povaţa părintelui vostru duhovnic. Pentru a dobândi 
această bogăţie cerească şi a deveni moştenitori ai împărăţiei Cerurilor pregătită pentru voi de la facerea 
lumii, există multe căi şi mijloace, dar eu vă voi arăta o cale care este foarte uşoară şi sigură. Aceasta este 
chiar iubirea. Străduiţi-vă din toate puterile şi cu orice jertfă să dobândiţi iubirea. Iubiţi-L pe Dumnezeu 
din toată inima şi din tot sufletul vostru şi din toată puterea voastră şi cugetul vostru, iar pe aproapele 

vostru, adică pe orice om, ca pe voi înşivă (Luca 10, 27). Dacă îl veţi iubi cu adevărat pe Dumnezeu şi pe 
aproapele vostru ca pe voi înşivă, nimic nu vă va putea despărţi de iubirea lui Dumnezeu, nici necazul 
nici strâmtorarea, nici prigoana, nici foametea, nici lipsa de îmbrăcăminte, nici primejdia, nici sabia., 
nici moartea, nici viaţa, nici îngerii, nici stăpânirile, nici cele de acum, nici cele ce vor fi... (Romani 8 
35-39). 

Dacă veţi dobândi o astfel de iubire sinceră, adevărată, curată, cuviincioasă, neprihănită ş 
desăvârşită, vă vestesc (şi fiţi siguri că veţi dobândi) împărăţia lui Dumnezeu. Atunci împărăţia lui 
Dumnezeu va fi înlăuntrul vostru. Dacă veţi dobândi iubirea, îl veţi dobândi pe Dumnezeu Care este 
Iubirea însăşi. Atunci veţi fi nedespărţiţi de Dumnezeu şi Dumnezeu va fi cu voi, căci Dumnezeu este 
iubire şi cel ce rămâne în iubire rămâne în Dumnezeu şi Dumnezeu rămâne întru el (I Ioan 4, 16). 

Atunci când îl vom iubi pe Acesta din tot sufletul şi din toată inima, când îl vom iubi nu numai din 
gură, ci cu fapta şi cu adevărul (I Ioan 3, 18), când vom păzi toate poruncile Lui, atunci, precum zice 
Domnul, vom fi iubiţi... Cel ce are poruncile Mele şi le păzeşte, acela este care Mă iubeşte; iar cel ce mă 
iubeşte pe Mine va fi iubit de Tatăl Meu şi-l voi iubi şi Eu şi Mă voi arăta lui şi iarăşi spune: Dacă Mă 
iubeşte cineva va păzi cuvântul Meu şi Tatăl Meu îl va iubi şi vom veni la el şi vom face locaş la el (Ioan 
14, 21; 23). Şi dacă nu ne vom mândri ca fariseii, ci vom spune cu zdrobire a inimii, smerenie şi pocăinţă 
că „suntem slugi nevrednice", păcătoşi mai mult decât toţi păcătoşii şi că dacă am fi făcut vreun bine nu a 
fost al nostru, nu noi l-am făcut, ci harul lui Dumnezeu, şi dacă vom dobândi smerita cugetare, atunci cu 
adevărat vom deveni fii ai lui Dumnezeu, dumnezei după har şi moştenitori ai împărăţiei lui Dumnezeu. 
Atunci să fiţi siguri că toate cele ale lui Dumnezeu vor fi şi ale voastre, locuinţe, slavă, cinste, strălucire, 
frumuseţe, bogăţie, măreţie, fericire şi orice altă bunătate. 

învăţaţi adevărul de la însuşi Domnul nostru Iisus Hristos, Mângâietorul şi Izbăvitorul nostru. în 
rugăciunea pe care a făcut-o de faţă cu cei doisprezece ucenici ai Săi, la Cina cea de Taină, a spus către 
Părintele ceresc: Dar nu numai pentru aceştia (ucenicii Săi) Mă rog, ci şi pentru cei ce vor crede în Mine, 
prin cuvântul lor, ca toţi să fie una, după cum Tu, Părinte, întru Mine, şi Eu întru Tine, aşa şi aceştia în 
Noi să fie una, ca lumea să creadă că Tu m-ai trimis. Şi slava pe care Tu Mi-ai dat-o, le-am dat-o lor, ca 
să fie una, precum Noi una suntem: Eu întru ei şi Tu întru Mine, ca ei să fie desăvârşiţi întru unime şi să 
cunoască lumea că Tu M-ai trimis şi că i-ai iubit pe ei, precum M-ai iubit pe Mine. Părinte, voiesc ca, 
unde sunt Eu, să fie împreună cu Mine şi aceia pe care Mi i-ai dat, ca să vadă slava Mea, pe care Mi-ai 
dat-o pentru că Tu M-ai iubit pe Mine mai înainte de întemeierea lumii (Ioan 17, 20-25). 

Aflaţi adevărul şi de la cei doi Sfinţi Apostoli, Evanghelistul Ioan Teologul şi dumnezeiescul 
propovăduitor Pavel, care a fost răpit până la al treilea cer şi a văzut şi auzit cuvinte de nespus, „pe care 
nu se cuvine omului să le grăiască" (II Corinteni 12, 4) şi „cele ce ochiul n-a văzut şi urechea n-a auzit şi 
la inima omului nu s-au suit, pe acestea le-a grăit Dumnezeu celor ce-L iubesc pe El" (I Corinteni 2, 9). 

Sfinţii Apostoli sunt glasuri ale lui Hristos, sunt mădulare ale Sfântului Duh. Tot ce au spus, grăit, 
propovăduit şi scris, le-a fost insuflat de Sfântul Duh, care i-a iluminat, i-a inspirat şi i-a călăuzit. Şi 
Sfântul Evanghelist Ioan Teologul spune: Iubiţilor, acum suntem fii ai lui Dumnezeu şi ce vom fi nu s-a 
arătat până acum. Ştim că dacă El se va arăta, noi vom fi asemenea Lui, fiindcă II vom vedea cum este (I 
Ioan 3, 2). Iar dumnezeiescul Apostol Pavel zice: Cât pentru noi, cetatea noastră este în ceruri, de unde 
şi aşteptăm Mântuitor, pe Domnul nostru Iisus Hristos, Care va schimba la înfăţişare trupul smereniei 
noastre ca să fie asemenea trupului slavei Sale (Filipeni 3, 20-21). 

O, adâncul bogăţiei şi al înţelepciunii şi al ştiinţei lui Dumnezeu! Cât sunt de necercetate judecăţile 
Lui şi cât de nepătrunse căile Lui! Căci cine a cunoscut gândul lui Dumnezeu sau cine a fost sfetnicul 
Lui? (Romani 11, 33-34). Aşa să strigăm împreună cu dumnezeiescul Apostol Pavel şi să spunem 
împreună cu Proorocul David: Doamne, Dumnezeul nostru, cât de minunat este numele Tău în tot 
pământul! Ce este omul că-Ţi aminteşti de el? Sau Fiul omului, că-l cercetezi pe el? (Psalmi 8, 1; 4). Cât 
s-au mărit lucrurile Tale, Doamne, toate cu înţelepciune le-ai făcut (Psalmi 103, 25). 

Iar eu, păcătosul, mă minunez şi admir marea iubire de oameni a lui Dumnezeu şi copleşit de 
acestea plâng şi grăiesc îndurerat: „O, Dumnezeule, iubitorule de oameni, Părinte Ceresc, ce ai văzut la 
noi, viermi ai pământului, oameni păcătoşi, nevrednici, neascultători, călcători şi nesocotitori ai 
poruncilor Tale? Noi în fiecare zi şi în fiecare ceas Te mâniem cu lucrările noastre netrebnice (şi mai mult 
decât toţi eu, cel mai păcătos), cu cugetările noastre viclene, trufaşe, hulitoare, mizerabile şi necurate. Te 
mâniem încă şi cu lucrările şi cuvintele necuviincioase, cu judecăţile şi vorbele fără rost, cu minciunile şi 
înfumurările, cu nedreptăţile şi părtinirile şi cu necredinţa noastră, cu lipsa de evlavie, cu prefăcătoria, cu 

laşitatea, cu dorinţa de slavă omenească, precum şi cu lipsa dragostei creştine. Şi Te mâniem şi cu 
necercetarea şi nepăsarea noastră în cele bune şi duhovniceşti, în cele nestricăcioase şi cereşti şi cu 
dorirea noastră spre cele trupeşti, pământeşti, stricăcioase, spre plăcerile trupeşti şi întinate şi spre alte 
păcate vătămătoare pentru suflet. 

De ce ne iubeşti atât de mult şi voieşti să ne faci fii ai Tăi şi dumnezei după har, Dumnezeul meu? 
De ce ai pregătit pentru noi atâta cinste, atâta slavă şi fericire, atâta bogăţie, atâta avere, asemenea 
împărăţie Cerească şi moştenire? O, Dumnezeul meu! Cât de îndatoritori suntem pentru asemenea daruri! 
Şi cât de nevrednici, nerecunoscători, nesimţitori, neînţelepţi şi fără minte suntem noi, oamenii, care 
cinstim şi răsplătim atât de puţin marea Sa bunătate şi iubire de oameni! Cu dreptate, Dumnezeule 
Mângâietor, Părinte Ceresc, glăsuieşti prin vocea proorocului Tău Isaia: «Ascultă, cerule, şi ia aminte, 
pământule, că Domnul grăieşte: Hrănit-am feciori şi i-am crescut, dar ei s-au răzvrătit împotriva Mea. 
Boul îşi cunoaşte stăpânul şi asinul ieslea domnului său, dar Israel nu mă cunoaşte: poporul Meu nu Mă 
pricepe»" (Isaia 1, 2-3). 

Fiţi atenţi, fiii mei iubiţi, fiţi cu băgare de seamă, să nu vă asemănaţi cu astfel de oameni 
nerecunoscători. Dar chiar dacă, oameni slabi fiind, amăgiţi de diavolul cel viclean şi laş, veţi cădea în 
păcat de moarte şi-L veţi întrista pe Preabunul Dumnezeu, Părintele Ceresc, să nu deznădăjduiţi şi să nu 
înaintaţi în nepăsare, ci pocăiţi-vă de îndată. Să nu vă fie ruşine şi să vă spovediţi sinceri şi Preabunul 
Părinte, ca un Preaîndurător şi Preamilostiv, vă va ierta. Vă va primi cu braţele deschise, ca pe fiul 
risipitor, pe vameş, pe femeia păcătoasă şi ca pe mulţi alţii care au păcătuit şi apoi s-au pocăit. Căci 
Hristos a venit în lume ca să-i mântuiască nu pe cei drepţi, ci pe cei păcătoşi, nu a venit să-i tămăduiască 
pe cei sănătoşi, ci pe cei bolnavi „care au trebuinţă de doctor". Atunci când păcătuim, Dumnezeu Se 
întristează, pentru că nu vrea să păcătuim, dar când ne pocăim, nu numai că-I trece întristarea, ci Se şi 
bucură pentru un păcătos ce se pocăieşte, mai mult decât pentru nouăzeci şi nouă de drepţi. Chiar şi 
îngerii se bucură în ceruri pentru un păcătos ce se pocăieşte: Căci Fiul Omului a venit să caute şi să 
mântuiască pe cel pierdut (Matei 18, 11, Luca 19, 10). 

Când II veţi iubi pe Dumnezeu cu adevărat, sincer, real, din tot sufletul şi inima voastră, iubirea nu 
vă va mai lăsa să păcătuiţi, fiii mei dragi. Iubirea desăvârşită, după Sfântul Evanghelist Ioan, „izgoneşte 
frica", iar după dumnezeiescul Pavel „iubirea nu va trece niciodată". Dar întrucât omul, cum spune 
proorocul Ieremia, chiar un ceas dacă ar trăi, nu e posibil să nu fie atins de păcat (fără păcat este numai 
Dumnezeu, însă omul păcătuieşte cu cuvântul şi cu lucrul, de voie şi fără de voie, din ştiinţă şi din 
neştiinţă, cu mintea şi cu cugetul), tocmai de aceea Domnul nostru ne-a dat nouă, oamenilor, Taina 
spovedaniei, prin care ne curăţim de orice păcat. Omul iubitor de Dumnezeu, când păcătuieşte, cugetă 
îndată la păcatul lui, îi pare rău că L-a întristat pe Dumnezeu, se căieşte, plânge amarnic, ca Petru, şi 
primeşte grabnic iertarea. 

Apostolul Petru, deoarece L-a iubit mult pe Hristos, îndată după ce s-a lepădat de El s-a căit, a plâns 
amarnic, iar Domnul nostru Iisus Hristos nu numai că l-a primit şi l-a iertat, dar l-a aşezat şi primul între 
apostoli. Iuda, pentru că nu L-a iubit pe Hristos, ci a iubit mai mult banii şi pe diavol, imediat după ce a 
păcătuit, şi-a pus capăt zilelor, şi-a predat sufletul şi trupul diavolului, pe care l-a iubit, şi de aceea a fost 
osândit la iadul veşnic. 

Voi, fiii mei iubiţi, din nou vă repet, iubiţi-L pe Dumnezeu ca să deveniţi fii ai Săi şi dumnezei după 
har, aşa cum Dumnezeu voieşte şi Sfinţii Apostoli ne povăţuiesc şi precum spun şi cei doi mari şi 
dumnezeieşti Sfinţi Părinţi ai Sfintei noastre Biserici, Sfântul Maxim Mărturisitorul şi Fericitul Augustin. 
„Nu nesocoti porunca iubirii, prin care devii fiu al lui Dumnezeu; căci dacă o nesocoteşti, te vei face fiu al 
gheenei", zice dumnezeiescul Maxim. Iar Fericitul Augustin spune: „Dragostea îl preface pe cel ce 
iubeşte în obiectul iubirii lui: cei ce-L iubesc pe Dumnezeu, dumnezei vor fi, cei ce-1 iubesc pe diavol, 
diavoli se vor face, iar cei ce iubesc trupul, trupuri vor fi". 

Apostolul Petru L-a iubit pe Hristos. Când Hristos S-a arătat după înviere ucenicilor Săi, de trei ori 
l-a întrebat pe Petru: „Petre, Mă iubeşti?". Petru a răspuns: „Doamne, Tu ştii toate, Tu ştii că Te iubesc", 
întrucât L-a iubit cu adevărat pe Hristos, a devenit dumnezeu după har. însă Iuda, pentru că l-a iubit pe 
diavol, s-a făcut asemănător acestuia. „Şi între voi unul este diavol", a grăit Domnul către ucenicii Săi, 
vorbind despre trădătorul Iuda. 

Sfântul Apostol Petru, Sfinţii Apostoli, prooroci, mucenici, cuvioşi, drepţi şi ceilalţi sfinţi, pentru că 
L-au iubit pe Dumnezeu, au devenit fii ai lui Dumnezeu, dumnezei după har, şi moştenitori ai împărăţiei 
veşnice. Iar Iuda şi toţi cei lipsiţi de evlavie şi păcătoşii nepocăiţi, întrucât nu L-au iubit pe Dumnezeu, au 

devenit diavoli şi moştenitori ai iadului veşnic. Voi, fiii mei dragi, iubiţi-L pe Dumnezeu, ca să găsiţi 
bucuria veşnică. Să nu socotiţi nimic mai presus de iubirea lui Dumnezeu, ca atunci când va veni în slavă 
să găsiţi odihna împreună cu toţi sfinţii, pentru ale căror rugăciuni şi cereri, precum şi prin mijlocirile 
Prea Sfintei Maici a Domnului nostru Iisus Hristos să vă învredniciţi a intra în împărăţia Cerurilor. 

Acesta, fiii mei, este ultimul meu testament. Aceasta este averea şi moştenirea pe care v-o las, şi 
mai mare decât aceasta nu este nici una. 

Plec din viaţa aceasta trecătoare, fiii mei dragi şi iubiţi, mulţumit că v-am arătat mijlocul şi calea 
prin care să deveniţi fii ai lui Dumnezeu după har, moştenitori ai împărăţiei Cerurilor, bogaţi, fericiţi, 
slăviţi, nu lumeşte (căci toate cele omeneşti, care nu mai rămân după moarte, sunt zadarnice), ci 
dumnezeieşte. Aş fi plecat şi mai mulţumit dacă Dumnezeu m-ar fi învrednicit şi pe mine să-mi jertfesc 
viaţa pentru iubirea lui Hristos şi a fiilor mei duhovniceşti, precum şi Acela Şi-a jertfit-o pe a Sa pentru 
iubirea noastră, a oamenilor. Dar iarăşi nădăjduiesc că „Cel ce cercetează inima şi rărunchii şi pe toate 
cele ascunse le dă în vileag", nu mă va pedepsi pentru această nevrednicie a mea. 

Vă mulţumesc şi vouă, fiii mei duhovniceşti, pentru dragostea, respectul şi cinstea pe care le-aţi 
avut faţă de mine, cel mai mic, părintele vostru duhovnic, pentru îngrijirile pe care mi le-aţi oferit în 
timpul călătoriilor mele, pentru ajutoarele pe care le-aţi dăruit bisericilor, şcolilor şi mănăstirilor pe care 
le-am construit şi pentru banii daţi fraţilor sărmani ai Domnului, văduvelor, orfanilor, întemniţaţilor şi 
bolnavilor aflaţi în diferite spitale. 

îmi cer iertare de la voi, fiii mei duhovniceşti şi de la toţi creştinii şi toţi oamenii, deoarece ca 
părinte duhovnic nu m-am îngrijit de voi precum trebuia. Nu v-am oferit hrana duhovnicească necesară; 
nu m-am ostenit, nu am privegheat, nu am asudat, nu v-am cercetat, aşa cum trebuia să fac din dragoste 
pentru voi. Nu mi-am vărsat sângele pentru mântuirea voastră. De asemenea, cer iertare de la Dumnezeu 
şi de la voi întrucât, ca om păcătos ce sunt, m-am făcut vinovat cu cuvântul şi cu lucrul, cu voie şi fără de 
voie, cu mintea şi cu cugetul. Vă iert şi eu pe toţi cei care mi-aţi greşit cu voie şi fără de voie, cu ştiinţă şi 
din neştiinţă, cu cuvântul şi cu fapta, care nu aţi făcut ascultare, m-aţi supărat, hulit, nedreptăţit, m-aţi 
privit cu trufie sau aţi cugetat rău împotriva mea. 

Şi vă rog fierbinte pe voi, fiii mei duhovniceşti, când veţi auzi ori veţi afla că am plecat din viaţa 
aceasta trecătoare şi m-am mutat din moarte la viaţa cea fără de sfârşit, oriunde veţi fi, să vă rugaţi pentru 
mine către Iubitorul de suflete, Dumnezeu, să ierte multele mele păcate şi greşeli şi, în nemăsurata Sa 
milostivire şi după mulţimea îndurărilor Lui, să treacă peste acestea şi să mă învrednicească să intru în 
împărăţia Sa cea Cerească, în strălucirile sfinţilor, în locaşurile iubite ale raiului, unde e locuinţa tuturor 
celor drept - credincioşi. 

Nădăjduiesc, iubiţii mei fii, în primul rând în marea milă a lui Hristos Dumnezeu şi în al doilea rând 
în mijlocirea Preacuratei Maicii Sale şi a tuturor sfinţilor şi în al treilea rând în rugăciunile voastre. 
Dumnezeu mi-a dat atât de mulţi fii duhovniceşti, nu numai în Grecia, ci şi în Europa, Africa, America, 
Australia, încât dacă voi toţi, fiii mei, veţi face o rugăciune fierbinte către Părintele Ceresc, ea va fi 
ascultată de Domnul Savaot şi mă va învrednici să intru în rai, precum a făcut cu tâlharul, şi îmi va spune: 
„Pentru mijlocirile Maicii Preacurate şi ale tuturor sfinţilor şi pentru rugăciunile fiilor şi fraţilor tăi 
duhovniceşti care au rămas în lume şi a acelora ce se găsesc în pământul celor vii, vino în bucuria 
Domnului tău". 

Iar atunci şi eu, dacă voi găsi îngăduinţă în faţa lui Dumnezeu, îl voi ruga ca acolo unde sunt eu să 
veniţi şi voi, fiii mei duhovniceşti, ca să fim veşnic împreună în rai. Şi când veţi veni, voi zice către 
Domnul: „Iată-mă pe mine, Doamne, şi pe fiii pe care mi i-ai dat!" Apoi voi spune grabnic rugăciunea de 
mulţumire: 

„Mulţumim Ţie, Hristoase, Dumnezeul nostru, atât eu cât şi fiii mei duhovniceşti, că ne-ai izbăvit 
pe noi toţi de pe marea înviforată a vieţii trecătoare şi din valea plângerii şi ne-ai aşezat pe noi în limanul 
acesta limpede şi liniştit al raiului şi al vieţii veşnice. Mulţumim Ţie că ne-ai făcut pe noi moştenitori ai 
împărăţiei Tale şi ai bunătăţilor Tale veşnice, locuitori ai Ierusalimului Ceresc, împreună cu Sfinţii 
Prooroci, cu apostolii, cu mucenicii, cu mărturisitorii şi cuvioşii. Te slăvim şi îţi mulţumim că ne-ai făcut 
părtaşi bunătăţii Tale celei nespuse, ne-ai dăruit bucuria şi fericirea negrăită şi ne-ai învrednicit slavei, 
cinstei şi măririi netrecătoare şi nesfârşite, în neţărmurita Ta milă şi în marea Ta iubire de oameni". 

Cel mai mic între ieromonahi şi părinte duhovnic, 

Filothei 

Trâmbiţare trezvitoare şi mântuitoare 

Stareţul Sfintei Mănăstiri „Izvorul Tămăduirii" din Păros, Filothei Zervakos. 

Către 

Toţi egumenii, arhimandriţii, propovăduitorii, ieromonahii, monahii din mănăstirile ortodoxe 
palestiniene, Muntele Sinai, Athos şi către toţi preoţii şi dascălii Greciei şi ai celorlalte naţiuni şi Biserici 
ortodoxe. 

Bucuraţi-vă şi săvârşiţi cele bune! 

Iubiţi fraţi şi părinţi, 

Orice împărat, când vrea să pornească război împotriva altui împărat, strânge armată formată din 
generali, ofiţeri, subofiţeri, ostaşi, infanterişti, călăreţi, marinari, piloţi şi alţii. 

în felul acesta şi împăratul Ceresc şi Stăpânul tuturor, Domnul nostru Iisus Hristos, Conducătorul şi 
întemeietorul Sfintei noastre Biserici, venind pe pământ, a pornit război împotriva vrăjmaşului neamului 
omenesc, stăpânul întunericului şi al puterilor acestuia. 

în acest război, Domnul nostru Iisus Hristos i-a înrolat mai întâi pe Sfinţii Apostoli, apoi pe Sfinţii 
Mucenici şi apoi pe Cuvioşii din cinul îngeresc al monahilor, care se numeşte îngeresc pentru că monahii 
sunt datori să vieţuiască pe pământ precum îngerii în cer, după cum spune Vasile cel Mare. 

Aceste trei legiuni, a Sfinţilor Apostoli, a Sfinţilor Mucenici şi a monahilor, în timpul primilor ani 
creştini şi mai ales în primele cinci secole, au luptat bine, cu vitejie şi curaj, şi au avut izbânzi glorioase. 
L-au învins pe vrăjmaşul nevăzut, stăpânul întunericului şi i-au distrus toate capcanele şi uneltirile. Aceşti 
învingători, urcând spre ceruri, au primit cununi cereşti şi netrecătoare de la marele Luptător, Mântuitorul 
nostru Iisus Hristos, împăratul slavei, fiind primele mădulare ale Bisericii creştine triumfătoare. 

Dar cu trecerea timpului, legiunile Bisericii au început puţin câte puţin să se moleşească şi să 
slăbească, după cum foarte simplu şi adevărat spune un autor al cântărilor din Biserica noastră, Sfântul 
Andrei Criteanul (autorul Canonului cel Mare şi al multor cântări şi cuvântări bisericeşti), într-un tropar 
din cântarea a noua a Canonului Mare, în care se spune: „Legea s-a făcut neputincioasă, Evanghelia nu 
lucrează şi toată Scriptura întru tine nu este băgată în seamă; proorocii au slăbit şi tot cuvântul Celui 
Drept". 

în generaţia actuală, „vicleană, prefăcută, nerecunoscătoare şi păcătoasă", în care „toţi s-au abătut, 
împreună netrebnici s-au făcut, nu este cel ce face bunătate, nu este până la unul" (Psalmul 13, 3), „şi nu 
este în vremea aceasta cârmuire şi prooroc şi egumen", toate forţele cârmuitoare au slăbit cu desăvârşire, 
pe când puterile vrăjmaşului au crescut uimitor şi ghearele acestuia s-au înmulţit şi, ca fiarele sălbatice, s- 
au năpustit cu toate, ameninţând să nimicească Sfânta Biserică, să-i ia prizonieri pe puţinii ostaşi înrolaţi 
în armata lui Hristos, să-i ucidă pe străjuitorii sfintei noastre credinţe, să smulgă şi să murdărească 
Sfintele vase ale Bisericii şi să facă să dispară temeliile dreptei credinţe, distrugând astfel credinţa 
ortodoxă, curată şi desăvârşită, în Hristos. 



Credinţa noastră este în primejdie 
Dar de ce? 

Pentru că aceia care au fost înrolaţi de Stăpânul împărăţiei Cerurilor să lupte, s-au moleşit. Şi nu 
numai că au slăbit, ci s-au adâncit în somnul greu al trândăviei şi al nepăsării. Dorm şi s-au făcut 
nevăzuţi, iar vrăjmaşii se văd peste tot, veghează neîncetat, lucrează, pătrund în oraşe, comune, sate, 
„împresoară pământ şi mare", se zbat, cheltuiesc bani nenumăraţi ca să ia ostateci şi să adune prozeliţi, 

partizani, ucenici, pentru a ucide sufletele creştinilor ortodocşi şi a dezrădăcina credinţa noastră ortodoxă, 
fără de care este cu neputinţă să ne mântuim. 

Dar vrăjmaşii şi potrivnicii noştri nu au puterea nici să dezrădăcineze credinţa ortodoxă şi nici să 
distrugă Sfânta Biserică a lui Hristos. N-au decât să se lupte ca turbaţii! Să scornească şi să născocească 
uneltiri şi vicleşuguri. Să lupte şi să se căznească. Să cheltuiască miliarde de lire şi dolari. Se vor strădui în 
zadar şi fără folos. 

Credinţa ortodoxă este puternică şi nu se va clinti. Este stâncă nemişcată. Este piatra din capul 
unghiului despre care Domnul nostru a spus în Evanghelie: „Cine va cădea pe piatra aceasta se va 
sfărâma, iar pe cine va cădea îl va strivi" (Matei 21, 44). Este piatra neclintită pe care Hristos a întemeiat 
Biserica Sa „una Sfântă şi desăvârşită" şi care va rămâne nemişcată în veci, după cum iarăşi spune 
Domnul nostru în Evanghelie: „şi porţile iadului nu o vor birui" (Matei 16, 18). 

Toţi cei care au luptat împotriva Sfintei noastre Biserici de la întemeierea ei încoace, au fost 
nimiciţi, şi pe cei care în ziua de azi şi pe viitor vor lupta împotriva ei, Dumnezeu îi va distruge ca pe 
nişte vase de lut. Trebuie să credem cu toţii că credinţa noastră ortodoxă va triumfa în lumea întreagă şi 
că Stăpânul, întemeietorul şi Ziditorul acesteia, învingătorul morţii şi al păcatului, Cel ce a coborât la iad, 
ca Dumnezeu, şi pe cei legaţi din veacuri i-a eliberat de legăturile morţii, „Cel tare şi puternic în 
războaie", care i-a zdrobit pe vrăjmaşi cu braţul Său cel înalt, îl va învinge şi de unul singur, fără nici un 
ajutor, pe stăpânul întunericului, şi va distruge până la sfârşit puterile lui. Dar totdeauna trebuie să credem 
că şi noi, cei ce facem parte din armata lui Iisus Hristos, am fost înrolaţi cu scopul de a lupta, de a ne 
război vitejeşte, de a-1 învinge pe vrăjmaş, având desigur ajutor şi aliat pe însuşi Hristos, Cel ce ne-a dat 
nouă puterea să călcăm „peste şerpi şi scorpioni şi peste toată puterea potrivnicului", noi, care suntem 
avangarda legiunii alese... noi? Vai şi amar! Unii dintre noi s-au temut şi au dat înapoi. Pe alţii i-a cuprins 
somnul şi au adormit, şi alţii s-au predat fără luptă în mâinile vrăjmaşului. 

Şi cei din legiunea monahilor cea desăvârşită, neînfricată şi vitează, din care odinioară au făcut 
parte acei generali şi viteji ostaşi Vasile cel Mare, Grigorie Teologul, Atanasie cel Mare, Ioan Gură de 
Aur, Fotie, Marcu Eugenicu, Pavel, Pahomie, Antonie, Macarie, Sava, Eftimie, Ioan Damaschin, Teodor 
Studitul, Atanasie Atonitul şi alte mii de monahi temerari, puternici şi sfinţi, ostaşi aleşi ai lui Hristos, i- 
au învins pe vrăjmaşii nevăzuţi cei făcători de rele (diavolii) şi pe cei văzuţi (ereticii: arieni, 
pnevmatomahi, apolinarişti, nestorieni, iconoclaşti şi pe toţi potrivnicii şi vrăjmaşii Sfintei noastre 
Biserici) şi au fost făclii nemuritoare pentru Sfânta noastră Biserică. Această legiune şi-a pierdut acum 
puterea şi tăria şi a rămas cu prea puţini generali şi ostaşi, şi aceştia nu foarte puternici şi tari. 

Căci iată, m-am învrednicit şi eu, iubiţi fraţi, cel mai mic şi „mai nevrednic din cer şi de pe pământ 
şi din viaţa aceasta trecătoare", să intru în tagma aleasă şi îngerească a monahismului, cu harul Domnului, 
şi am devenit slujitor şi ostaş al lui Iisus Hristos şi îi mulţumesc Prea Bunului Dumnezeu şi Părintelui 
Ceresc, dăruitorul tuturor bunătăţilor şi bucuriilor, pentru harul acesta de nepreţuit cu care m-a 
învrednicit. Mărturisesc că, din momentul în care mi-am încheiat stagiul militar obligatoriu şi m-am 
înrolat în armata împăratului Ceresc cu scopul de a mă lupta ca un bun ostaş şi de a mă război cu 
vrăjmaşul nevăzut, stăpânul întunericului şi al puterilor lui, nu am încetat, întărit de harul lui Dumnezeu, 
să mă lupt şi să mă bat cu vrăjmaşii cei văzuţi şi nevăzuţi care ziua şi noaptea, în tot timpul şi în tot 
ceasul, fără odihnă şi fără întrerupere, ne războiesc pe noi. Am primit multe lovituri, multe răni, am trecut 
prin multe primejdii, multe suferinţe, multe supărări, dar din toate acestea m-a scăpat Domnul. 
Mărturisesc, de asemenea, că nu am luptat mereu cum ar fi trebuit, dar nici nu m-am predat în mâinile 
vrăjmaşilor. Şi îl rog pe Dumnezeu ca până în clipa plecării să mă ajute să nu cad în mâinile lor şi ca 
îngerii cei luminaţi să-mi ia sufletul. 

Pe cât mi-a fost cu putinţă am luptat, am spovedit, am învăţat, am scris, am predicat cuvântul lui 
Dumnezeu, mergând prin oraşe şi sate, şi i-am sprijinit pe fraţii creştini în credinţa întru Hristos şi în 
dragoste. întrucât nu m-am luptat cum trebuia, nu îndrăznesc să spun ca dumnezeiescul Pavel: „lupta cea 
bună m-am luptat, drumul l-am isprăvit", ci, nădăjduind în nemărginita îndurare şi nemăsurata milă a lui 
Dumnezeu, grăiesc precum David: „Miluieşte-mă, Dumnezeule, după mare mila Ta". 

Peste puţină vreme voi pleca din viaţa aceasta trecătoare şi nedesăvârşită prin care am trecut. Voi 
pleca pe de o parte bucuros, nădăjduind că mila nemărginită a lui Dumnezeu mă va mântui şi pe mine 
păcătosul, precum a mântuit pe mulţi vameşi, desfrânaţi, hoţi şi păcătoşi care s-au pocăit, şi mă va aşeza 
în rând cu cei izbăviţi, iar pe de altă parte voi pleca cu tristeţe, planşete, lacrimi, jale şi oftare, văzând că 
vrăjmaşii credinţei noastre, lucrători şi ostaşi ai stăpânului întunericului, se înmulţesc şi se luptă cu râvnă 

şi cu grijă, neobosiţi şi mereu treji; lovesc, rănesc şi ucid mii de credincioşi ca să placă stăpânului 
diavolilor şi primesc ca răsplată iadul cel veşnic. Iar conducătorii, ofiţerii, ostaşii şi lucrătorii împăratului 
Ceresc, cu mici - dar foarte mici excepţii, dorm şi nu vor să se obosească câtuşi de puţin ca să câştige 
împărăţia Cerească şi veşnică. Astfel vor rămâne în afara cămării Mirelui Hristos precum fecioarele 
neînţelepte, şi pentru asta vor fi aruncaţi în flăcările focului celui nestins. 

Regret şi de aceea plâng, sufăr şi oftez şi strig către voi, cei puţini rămaşi şi aleşi, arhimandriţi, 
propovăduitori, egumeni, preoţi, ieromonahi şi monahi, voi, cei ce alcătuiţi partea aleasă a clerului, 
legiunea străjuitoare a Sfintei noastre Biserici şi a credinţei noastre ortodoxe şi desăvârşite, voi, ofiţeri şi 
ostaşi viteji ai armatei de cinste a lui Hristos. 

Iau goarna duhovnicească şi trâmbiţez cu toată puterea sufletului meu sunet de mântuire şi de 
trezire. Este trâmbiţarea marelui nostru General, propovăduitorul dumnezeiesc al neamurilor, Sfântul 
Apostol Pavel, învingătorul, cel ce a înfrânt forţa vrăjmaşului şi a nimicit armatele lui, luptând sub steagul 
Răstignitului Mântuitor şi Izbăvitor al sufletelor noastre. Ascultaţi cu luare-aminte sunetul goarnei: „E 
ceasul deşteptării noastre ". 

E vremea să vă treziţi din somn. Sculaţi-vă, aruncaţi departe somnul nepăsării, ca să nu vă găsească 
vrăjmaşul dormind şi să vă omoare. Treziţi-vă, căci ne îndreptăm spre sfârşit, spre moarte, pentru că ziua 
celei de-a doua Veniri a Domnului se apropie. Treziţi-vă ca să luptaţi în puţinul timp care v-a mai rămas, 
căci „vine ceasul când nimeni nu va mai putea lucra". Treziţi-vă, ascultaţi glasul gurii lui Hristos, pe 
dumnezeiescul propovăduitor Pavel; „Iată vreme potrivită, iată ziua mântuirii...". Treziţi-vă, îndepărtaţi 
somnul nepăsării, îmbrăcaţi-vă cu armele luminii. Loviţi-i cu bărbăţie şi vitejie pe vrăjmaşii văzuţi şi 
nevăzuţi care, stăruitori şi neobosiţi, ne înconjoară şi ne lovesc din toate părţile, din dreapta, din stânga, 
din faţă, de sus, de jos, zi şi noapte şi în fiecare clipă şi ceas. 

Nu vă fie frică! Nu vă înspăimântaţi de mulţimea vrăjmaşilor noştri. Nu uitaţi că Sfinţii Apostoli 
erau numai doisprezece, mult mai puţini decât suntem noi şi aveau mai mulţi vrăjmaşi. Nu aveau nici un 
prieten. Toată lumea, tot pământul, toţi oamenii erau vrăjmaşii lor, dar L-au avut prieten, aliat şi ajutor pe 
Hristos. Aveau doar trei arme. Arma credinţei, arma iubirii şi arma smereniei. Cu ajutorul lui Hristos şi cu 
aceste trei arme i-au învins pe toţi vrăjmaşii, pe toată lumea; şi aceşti lăudaţi întru Hristos spuneau: „cu 
aceasta am învins lumea, cu credinţa noastră" şi cu dragostea pentru învăţătorul şi Stăpânul nostru 
Hristos. Nu noi am învins, ci harul lui Dumnezeu a învins şi ne-a ajutat, fără de care nu am fi putut face 
nimic. 

Iubiţii mei fraţi, 

îndrăzniţi! Aveţi credinţă! Aveţi dragoste! Hristos trăieşte. Niciodată nu moare; Iisus Hristos ieri şi 
azi şi în veci este acelaşi (Evrei 13, 8). Cel care i-a ajutat pe Sfinţii Apostoli să învingă lumea ne va ajuta 
şi pe noi; e de-ajuns să ne trezim şi să ne îndepărtăm de somnul nepăsării. Acest strigăt al 
dumnezeiescului Apostol Pavel, pe care îl trâmbiţez şi îl amintesc acum, în clipa cea târzie a vieţii mele, 
nu îl trâmbiţez ca să vă treziţi numai voi, fraţii mei iubiţi, tovarăşi de drum, împreună-luptători şi 
războinici. îl trâmbiţez şi pentru mine, căci şi eu am mare nevoie să lupt şi să mă războiesc, fiindcă 
vrăjmaşul nu încetează să ne războiască nici pe mine, bătrânul, nici pe voi şi nici pe nimeni altul, până la 
ieşirea sufletului omului din trup, precum este vădit, deoarece şi de Stăpânul cel desăvârşit al credinţei 
noastre, Mântuitorul, Izbăvitorul şi Scăparea sufletelor noastre, Domnul nostru Iisus Hristos a îndrăznit să 
se apropie şi să-L războiască după Botezul din Iordan, când Se afla în pustie (Matei 4, 1-12); dar şi la 
urmă, cu puţin înainte de moartea Sa pe Cruce, în seara Cinei celei de Taină: „vine stăpânitorul acestei 
lumi şi el nu are nimic în Mine" a zis Domnul (Ioan 14, 30). 

Aşadar, dacă şi de Dumnezeul cel atotputernic a îndrăznit, neruşinatul şi neobrăzatul, să se apropie, 
dacă vine până şi spre Acela Care 1-a aruncat ca pe un fulger din ceruri în prăpastie, cu atât mai mult spre 
noi cei slabi, pe care ne războieşte cu şi mai multă sălbăticie la sfârşitul vieţii, când plecăm din trupul 
acesta stricăcios, dar şi atunci când suntem adormiţi. De aceea avem mare nevoie să ne trezim şi să 
apucăm cu multă dorire armele luminii, armele credinţei şi iubirii, şi cu ele să-1 lovim pe vrăjmaş. Şi când 
acesta ne va vedea înarmaţi cu armele credinţei şi iubirii, cu armele smereniei şi Sfintei Cruci, se va 
înspăimânta şi va fugi tremurând şi „neputând suferi această putere". 

E necesar însă ca înainte de a începe războiul cu vrăjmaşii din afară, văzuţi şi nevăzuţi, să avem 
grijă să-i războim mai întâi pe vrăjmaşii dinlăuntrul nostru şi după ce îi vom birui pe de-a-ntregul, atunci 

să îi lovim şi pe cei din afară. Pentru că dacă nu-i învingem pe vrăjmaşii lăuntrici şi avem de gând să-i 
lovim pe cei din afară, e cu neputinţă să învingem. Vrăjmaşii lăuntrici sunt patimile care se adună 
împotriva noastră, împotriva sufletului nostru, şi ne războiesc. Acestea sunt multe, dar cele mai grele 
dintre ele sunt egoismul, mândria, iubirea de plăceri trupeşti, iubirea de arginţi şi nepăsarea din care se 
nasc multe altele, mari şi mici. Pe toate acestea, creştinul, ostaş al lui Hristos, după ce se trezeşte din 
somnul nepăsării, trebuie să le biruiască, trebuie să le supună; să supună trupul duhului şi atunci îi va 
învinge cu uşurinţă pe toţi vrăjmaşii văzuţi şi nevăzuţi. 



*** 



în anul 1924, harul Preaputernicului Dumnezeu, Părintele ceresc, m-a învrednicit să vizitez 
Palestina, Egiptul, Arabia şi Muntele Sinai. în afară de locurile pe unde a umblat Hristos, am vizitat şi 
sfintele mănăstiri, schituri, sihăstrii, peşteri, stânci şi găuri în pământ, locuinţe ale miilor de ostaşi viteji ai 
oastei Domnului, îngeri pământeşti şi oameni cereşti care au luptat cu bărbăţie şi i-au învins pe vrăjmaşii 
cei nevăzuţi. Aceşti ostaşi viteji ai marelui împărat Ceresc au primit de la Dumnezeu atâta putere şi tărie 
încât vrăjmaşii netrupeşti, simţindu-le prezenţa şi auzind numele lor, s-au înfricoşat şi au fugit. Aceşti 
ostaşi viteji, care locuiau în mănăstiri şi schituri, în pustietăţi şi munţi, în peşteri şi găuri ale pământului, 
au avut conducători şi generali pe marii şi slăviţii Părinţi Antonie, Pahomie, Pavel, Teodor, Eftimie, Sava, 
Teodosie, Atanasie şi alţii care i-au instruit bine şi i-au arătat biruitori în lupta cu vrăjmaşii nevăzuţi. 
Aceştia, îndată ce auzeau că Biserica şi credinţa sunt în primejdie, lăsau pustia şi se duceau să lupte 
împotriva potrivnicilor, pe care îi învingeau totdeauna. 

Am cutreierat toate mănăstirile şi sihăstriile, m-am băgat prin peşteri şi prin găurile pământului, am 
cercetat pretutindeni ca să găsesc pe vreunul dintre aceia despre care dumnezeiescul Apostol Pavel spune 
că:„... au pribegit în piei de oaie şi în piei de capră, lipsiţi, strâmtoraţi, rău primiţi. Ei, de care lumea nu 
era vrednică, au rătăcit în pustii, şi în munţi, şi în peşteri, şi în crăpăturile pământului" (Evrei 11, 37-39). 

însă nu am găsit nici unul şi amintindu-mi de acei bărbaţi viteji şi neînvinşi, amintindu-mi de 
răbdarea şi nădejdea, de bărbăţia şi măreţia sufletească, de credinţa şi dragostea fierbinte pe care o aveau 
faţă de Dumnezeu şi aproapele, amintindu-mi apoi şi de slăvitul Prooroc Ieremia care plângea pentru 
distrugerea Ierusalimului şi de Sfântul Efrem care se jeluia din pricina lipsei bărbaţilor sfinţi, am stat la 
gura peşterii proorocului Ilie, acolo unde îngerul întrupat, mândria proorocilor, al doilea înainte Mergător 
al venirii lui Hristos, înflăcăratul şi râvnitorul Ilie, L-a văzut pe Dumnezeu îmbrăcat în slavă, şi am 
început să plâng, să oftez şi să spun plin de amărăciune cuvintele triste ale Sfântului Efrem: „O, suflete al 
meu, cum am mai grăit şi am plâns, că iute au pierit părinţii desăvârşiţi şi nevoitorii sfinţi! Unde sunt 
Părinţii? Unde sunt Sfinţii? Unde sunt iubitorii de rugăciune, smeriţii, cuvioşii, isihaştii, cumpătaţii, 
evlavioşii, trezvitorii? Unde sunt cei plăcuţi lui Dumnezeu, care stăteau în faţa Acestuia prin rugăciune 
curată, stropind pământul cu lacrimi dulci? Unde sunt cei ce s-au lepădat de bunurile pământeşti? Unde 
sunt cei cu dragoste deplină către Dumnezeu, care nu au dobândit nimic din cele stricăcioase? 

Unde sunt cei ce urăsc trupul, cei ce iubesc crucea şi îl urmează pe Hristos pe calea cea strâmtă? 
Unde sunt cei ce veghează, cei ce se roagă neîncetat şi cercetează cu luare-aminte să nu cadă în prăpăstiile 
păcatului, în ţinuturi pustii, neumblate, uscate şi întunecate şi se îngrijesc să meargă pe drumul drept al 
poruncilor lui Hristos, păşind şi lucrând cu teamă şi înaintând cu frică?" Dumnezeu i-a iubit nespus de 
mult pe aceştia şi i-a aşezat în locurile înverzite, liniştite şi lipsite de primejdii ale vieţii veşnice, în 
bucuria cea nesfârşită, ca să se veselească pe deplin în desfătarea raiului şi în cămările de nuntă ale 
Mirelui fără de moarte. Şi aceşti ostaşi viteji şi slujbaşi devotaţi s-au luptat cu multă râvnă pentru 
Dumnezeu, Mirele ceresc, pe care L-au iubit şi pentru care au lucrat cu credinţă, având candelele inimii 
lor aprinse şi pregătite. Acum în noi nu mai există nici virtutea şi nici nevoinţa lor. Nu se mai află acum în 
noi nici cumpătarea şi nici blândeţea acelora, nici iubirea pentru Dumnezeu şi pentru fraţii noştri, ci 
suntem pururea sălbatici, neîmblânziţi, neiubitori de oameni, neajutători de semeni. 

în tot ceasul, limbile noastre sunt săgeţi otrăvite îndreptate împotriva celorlalţi. Căutăm mereu 
cinstea şi slava pământească, suntem căzuţi în somnolenţă, potrivnici, vorbitori în deşert, leneşi în 
binecuvântări, doritori de desfrâu, delăsători în cumpătare, reci în dragoste şi fierbinţi în mânie, 
îndepărtaţi de cele bune şi apropiaţi de cele rele. Cum să nu oftezi şi să nu plângi pentru starea noastră 
mizerabilă, demnă de milă şi lacrimi, pentru cumplita moleşeală, pentru nepăsarea şi mulţimea de rele? O, 
suflete al meu, în ce timpuri ne găsim! O, dragii mei, în ce mocirlă de rele am ajuns să dormim! Cânt din 

buzele mele: „Suflete, suflete, scoală! Pentru ce dormi? Sfârşitul se apropie şi te vei tulbura. Ci te trezeşte 
deci, ca să Se milostivească de tine Hristos Dumnezeu Care pretutindenea este şi pe toate le împlineşte". 
Cânt: „şi fericită este sluga pe care o va afla priveghind; dar nevrednică este, iarăşi, pe care o va afla 
lenevindu-se. Vezi dar, suflete al meu, cu somnul să nu te îngreuiezi, ca să nu te dai morţii şi afară de 
împărăţie să te încui...". 

îl auzim pe Domnul care ne porunceşte: Privegheaţi şi vă rugaţi, ca să nu cădeţi în ispită. II auzim 
pe dumnezeiescul Apostol Pavel care strigă: Căci este chiar ceasul să vă treziţi din somn ... deşteaptă-te 
cel ce dormi şi te scoală din morţi şi te va lumina Hristos! (Efeseni 5, 14). Auzim, de asemenea, şi 
vorbele preamăritului Apostol Petru ce ne spune cu durere şi dragoste părintească: Fiţi treji, privegheaţi. 
Potrivnicul vostru, diavolul, umblă răcnind ca un leu, căutând pe cine să înghită (I Petru 5, 8). îi vedem 
în fiecare zi pe fraţii noştri răpiţi de moarte, înfăţişându-se să dea socoteală pentru faptele lor. Ştim că în 
curând şi noi vom fi răpiţi de moarte. Ştim, de asemenea, că ziua înfricoşătoare a celei de a doua Veniri a 
Domnului se apropie, soseşte. Trâmbiţa cerească ce va cutremura universul, va învia morţii şi-i va chema 
pe toţi să dea răspuns lui Hristos, se va auzi în curând, şi noi stăm scufundaţi în nesimţire. O, suflete al 
meu, în ce groapă de nepăsare şi nesimţire am ajuns!!! 

Când în luna aprilie a anului 1924 mă găseam în Ierusalim şi noi, ortodocşii, prăznuiam în 
Duminica Floriilor intrarea triumfătoare a Domnului în Ierusalim, iar latinii prăznuiau Pastele, în chilia 
mea au intrat diaconul Bisericii din Ierusalim şi un ieromonah şi mi-au zis: „Vino cu noi, părinte Filothei, 
ca să vezi litania pe care latinii o săvârşesc astăzi aproape de Sfântul Mormânt". Am stat într-un loc înalt 
şi potrivit de unde am urmărit. La câţiva paşi de cei ce săvârşeau litania, se aflau câţiva monahi şi preoţi. 
I-am întrebat pe clerici: „Din ce pricină sunt aici aceşti monahi?". Mi-au răspuns: „Străjuiesc pentru ca 
latinii care fac litania să nu calce în locul acela, căci dacă vor călca, va fi considerat al lor şi de aici încolo 
nu vor mai permite alor noştri să poposească sau să treacă pe acolo". „Şi dacă se întâmplă să calce acolo 
latinii?". „Atunci, zice, ai noştri îi vor lovi". „Ai noştri, am zis, sunt puţini, pe când latinii sunt mai mulţi 
şi îi vor cuceri pe ai noştri". Mi-au arătat nişte ferestre ce se aflau peste drum de Sfântul Mormânt, de 
unde câţiva laici şi clerici urmăreau litania. Mi i-a arătat şi mi-a spus: „Aceia pe care-i vezi la ferestre 
sunt pregătiţi, înarmaţi cu bâte, ciomege şi când vor vedea că latinii se vor apropia şi-i vor împinge pe ai 
noştri, vor veni şi-i vor lovi, şi dacă nu vor reuşi să-i izgonească cu beţele, atunci au cuţite şi puşti cu care 
îi vor obliga să se îndepărteze". Cuprins de nedumerire şi uimire am întrebat: „Vasăzică şi pentru pietre şi 
marmură se bat creştinii între ei şi ajung la crime?". „Da - mi-au spus - deoarece numai în felul acesta 
putem păzi Locurile Sfinte". „în felul acesta, le-am spus, nu veţi păzi locurile de închinăciune. Dacă vreţi 
să le păziţi, dragii mei, nu le veţi păzi cu cuţite şi puşti, le veţi păzi înfăptuind lucrări bune. Dacă lucrările 
voastre sunt luminoase, vor străluci pe măsură. Şi văzând aceste lucrări bune, oamenii şi aceşti 
necredincioşi întunecaţi vor crede, se vor întoarce la credinţa adevărată, se vor face ortodocşi, ne vor iubi, 
vor deveni din vrăjmaşi ai noştri, prieteni. îl vor slăvi pe Tatăl nostru din ceruri, care nu ne-a poruncit 
nouă să păzim pietrele, locuinţele trupului, ci să păzim sufletul nostru care e mai valoros decât lumea 
întreagă; să păzim Legea şi poruncile Lui şi mai ales să-L iubim din tot sufletul şi din toată inima noastră; 
să-1 iubim pe aproapele nostru ca pe noi înşine; chiar şi pe aceşti duşmani ai noştri. Dacă avem dragoste, 
îl vom avea împreună cu noi pe Dumnezeu Care va păzi şi locuinţa sufletului şi pe cea a trupului nostru şi 
Sfintele noastre locuri de închinăciune. Dacă veţi acţiona cu vitejia voastră, dragii mei, cu beţe şi 
ciomege, cu arme şi cuţite, le veţi pierde şi, împreună cu locurile de închinăciune, veţi pierde şi sufletele 
voastre, veţi pierde şi Ierusalimul pământesc şi pe cel ceresc. 

Dacă vreţi să mărturisim adevărul, care pentru mulţi e amar, acest adevăr spune că Sfintele Locuri 
de închinăciune din Palestina sunt în primejdie. Multe mănăstiri şi lăcaşuri sfinte au fost pustiite în 
întregime, iar altele sunt pe cale să fie pustiite. Cauza este lipsa virtuţilor şi a iubirii. Păcatele nimicesc 
neamurile. (Pilde 14, 34). 

Dacă nu existau multe păcate în noi, ortodocşii, laici şi clerici, mari şi mici, bărbaţi şi femei, 
Constantinopolul şi Ierusalimul ar fi fost astăzi ale noastre şi lumea întreagă ar fi devenit creştină, dacă 
noi am fi avut dragoste. Şi iarăşi, dacă, auzind trâmbiţa deşteptării, ne vom trezi şi vom îndepărta păcatul 
din noi, atunci vom învinge. Atunci şi numai atunci şi Constantinopolul şi Ierusalimul vor deveni din nou 
oraşe ale noastre, atunci toţi oamenii vor deveni creştini, având un singur Păstor, pe Stăpânul şi Dătătorul 
credinţei noastre, pe Domnul nostru Iisus Hristos. 

Vă rog, dragii mei, treziţi-vă, fie-vă milă de mine, păcătosul. Fie-vă milă de voi, de sufletele 
voastre, de fraţii voştri pe care îi chinuie şi îi loveşte vrăjmaşul. Ajutaţi-i, au nevoie de ajutor. Ajutaţi 

Sfânta Biserică care e atacată de pretutindeni! Auziţi glasul trâmbiţei: „Căci este chiar ceasul să vă treziţi 
din somn, iată vremea potrivită", iată vremea pocăinţei şi mântuirii. Lepădaţi-vă de lucrările întunericului 
şi îmbrăcaţi-vă cu armele luminii. Nu-i vedeţi pe ostaşii şi pe lucrătorii diavolului (comunişti, atei, 
masoni, pnevmatomahi şi alţi eretici, lipsiţi de evlavie, credinţă şi virtute) cum veghează, cum se ostenesc 
şi se nevoiesc ca să placă stăpânului diavolilor? Şi noi ce facem? O, ce mare ruşine! Ce socoteală 
înfricoşătoare vom da în ziua Judecăţii! Să ne gândim bine la asta, cum acei lucrători şi slujbaşi ai 
diavolului se îngrijesc atât de mult ca să devină moştenitori ai iadului cel veşnic, iar noi, aleşii lui 
Dumnezeu, să nu vrem să devenim fii ai Părintelui Ceresc şi moştenitori ai împărăţiei Acestuia! Asta 
încurcă mintea omului logic şi îl face să nu poată vorbi sau, deschizându-şi gura, să nu poată rosti decât 
cuvintele marelui prooroc Isaia, care zice: „Ascultă, cerule, şi ia aminte, pământule, că Domnul grăieşte: 
Hrănit-am feciori şi i-am crescut, dar ei s-au răzvrătit împotriva Mea. Boul îşi cunoaşte stăpânul şi 
asinul ieslea domnului său, dar Israel nu Mă cunoaşte; poporul Meu nu mă pricepe ". „ Cu auzul veţi auzi 
şi nu veţi înţelege şi uitându-vă, vă veţi uita, dar nu veţi vedea. Că s-a învârtoşat inima poporului 
acestuia şi cu urechile sale greu a auzit şi ochii săi i-a închis, ca nu cumva să vadă cu ochii şi cu urechile 
să audă şi cu inima să înţeleagă şi să se întoarcă la Mine şi să-l vindec". (Isaia 1, 2-4; 6, 9-11). 

Acestea a spus Domnul despre iudeii cei nemulţumitori şi nerecunoscători, dar se potriveşte şi 
pentru noi. In această categorie intrăm şi noi, unii mai mult şi alţii mai puţin, şi trebuie să ne trezim 
degrabă ca să nu păţim şi noi ce au păţit aceia. 

Aceia, pentru nepăsarea şi neatenţia lor au căzut ostateci ai muritorilor şi pământescului împărat 
Nabucodonosor al Babilonului, iar noi, dacă nu ne vom trezi şi nu vom apuca armele luminii, ca să 
luptăm vitejeşte şi să-i învingem pe vrăjmaşii noştri, vom cădea ostateci ai lui Nabucodonosor, împăratul 
întunericului, „în întunericul cel de afară unde se află viermele cel neadormit şi focul cel nestins". 



*** 



Este oricum mângâietor faptul că în Sfântul Munte, această cetate a Ortodoxiei (care are faima de 
aşezare potrivită pentru monahi, asceţi şi pustnici, de loc pe care, după cum spun hagiografii, 1-a ales 
Maica Domnului ca grădină a ei, unde au răsărit ca nişte pomi roditori şi flori înmiresmate mulţi sfinţi 
mucenici, care cu multă vitejie s-au luptat şi i-au învins pe vrăjmaşii văzuţi şi nevăzuţi, au înrădăcinat 
credinţa ortodoxă şi au păzit Sfânta Biserică şi Sfântul Munte Athos de ereziile molipsitoare şi de rătăciri) 
- Ortodoxie care astăzi se află în primejdie datorită lipsei de ofiţeri şi ostaşi, este mângâietor, ziceam 
deoarece câţiva egumeni şi monahi, conştienţi de hărăzirea şi datoria lor şi treji fiind, au deschis foc 
împotriva trupelor duşmane şi având ca baricadă „Biblioteca aghiorită", unde expun adevărul religios, îi 
atacă în acelaşi timp şi pe vrăjmaşii nevăzuţi şi pe cei văzuţi, diferiţi eretici, cu armele cuvintelor şi 
publicaţiilor scriitorilor insuflaţi. De altfel, şi în lume, câţiva arhimandriţi, propovăduitori, preoţi şi laici 
prin periodice religioase, prin predici, prin comentarii catehetice, luptă lupta cea bună şi virtuoasă 
războindu-se şi ei cu vrăjmaşii văzuţi şi nevăzuţi. 

Pe aceştia îi felicit şi le doresc ca Domnul să-i întărească în lupta cea bună. Dar ca luptător mai 
vechi şi mai bătrân, îi sfătuiesc să-şi adune mai mult puterile şi să ceară ajutor de la Dumnezeu, fără de 
care nimic nu se poate face. Să-L iubească pe Dumnezeu din tot sufletul şi inima lor atât încât să fie gata 
să moară pentru iubirea Lui. Să-i iubească pe toţi oamenii ca pe ei înşişi, chiar şi pe duşmanii lor şi să 
urască doar păcatul şi pe diavol. Să-i iubească pe fraţii şi prietenii lor, să se roage pentru ceilalţi. Să 
învingă mai întâi patimile lor şi să înfăptuiască ei mai întâi ceea ce învaţă pe alţii. Să facă lucrări bune pe 
care văzându-le oamenii, să-L slăvească pe Părintele nostru din ceruri. Să aibă grijă să atragă, prin 
dragoste şi rugăciune, şi alţi luptători în armata lui Iisus Hristos, pe care să-i instruiască bine pentru 
războiul împotriva vrăjmaşilor. (...) 

Canoanele apostolice şi ale Sfinţilor Părinţi interzic şi pedepsesc mutarea episcopilor. Unii arhierei - 
nu toţi, din fericire - îşi lasă mitropoliile lor şi se duc să se certe şi să se lupte voiniceşte ca să cucerească 
domenii, bogăţii, să se îmbogăţească pe pământ, să-şi sporească avuţiile şi bunurile, ca să nu rămână afară 
de la mirele lor... Mamona. 

Domnul nostru Iisus Hristos spune în Evanghelie „dacă nu vă veţi naşte din apă şi duh (adică dacă 
nu vă veţi boteza), nu veţi putea intra în împărăţia lui Dumnezeu", iar Athenagora, Patriarhul 
Constantinopolului, aflăm că a săvârşit o rugăciune de pomenire şi s-a rugat ca Dumnezeu să-i aşeze şi pe 
cei nebotezaţi, pe musulmani, în rândurile celor aleşi şi sfinţi!!! Unde am ajuns?! Ce semne sunt acestea? 
Că harul lui Dumnezeu ne părăseşte? îl părăsim pe Dumnezeu. Ne părăseşte şi Dumnezeu pe noi. Şi-a 

ridicat glasul: „Duhul meu să nu mai rămână cu oamenii aceştia" zice Domnul. Dar unde vom ajunge dacă 
vom continua în felul acesta să schimbăm Tradiţia? 

Nu spun asta ca să-i acuz pe episcopii Bisericii, ci glăsuiesc din trâmbiţa duhovnicească ca să ne 
trezim cu toţii şi să lucrăm bine, căci alergăm cu repeziciune spre pierzanie şi e nevoie ca toţi arhiereii 
care se îngrijesc de Biserică şi doresc mântuirea lor şi a enoriaşilor lor să strige şi să glăsuiască din 
trâmbiţa Duhului şi să spună: „Să stăm bine, cu frică de Dumnezeu". (...) 

Am auzit că mulţi dascăli şi propovăduitori se luptă şi învaţă, dar pe apropiaţii lor, care, de 
asemenea, se luptă, nu îi iubesc şi îi acuză că sunt învăţători strâmbi. Iar dacă greşesc ceva, ca oamenii, şi 
un altul le dovedeşte greşeala, atunci se aruncă împotriva aceluia care le spune ce e drept şi adevărat. 
Multe asociaţii religioase se arată duşmănoase către altele şi vorbesc una împotriva alteia. Mulţi se 
comportă fanatic şi spun: „Eu aparţin de cutare asociaţie pentru că celelalte nu au credinţa dreaptă. Noi 
suntem ortodocşi adevăraţi. Toţi ceilalţi merg pe calea strâmbă. Noi suntem sfinţi. Nu suntem ca ceilalţi 
păcătoşi". în felul acesta, având asemenea trufie şi mândrie pierzătoare, nu vom putea merge drept. Am 
fost luaţi ostateci de vrăjmaşul cel războinic. Am căzut în amăgire, erezie şi nebunie şi am devenit - fără 
să simţim - în loc de prieteni şi ostaşi ai lui Iisus Hristos, prieteni şi ostaşi ai vrăjmaşului nostru celui 
viclean, diavolul. 

Să fim cu luare-aminte, dragii mei, să avem grijă şi să ne cercetăm bine pe noi înşine, căci şi noi, în 
loc să-i biruim pe vrăjmaşii noştri, suntem biruiţi de aceştia. Să ne rugăm cu lacrimi multe la Dumnezeul 
cel iubitor de oameni, Părintele Ceresc, să ne descopere cauza pentru care suntem învinşi şi răniţi de 
vrăjmaşii noştri văzuţi şi nevăzuţi, să ne dezvăluie de ce nu ne ajută în război, de ce îşi întoarce faţa Sa de 
la noi. 

Iubiţii mei, 

Domnul ne-a dezvăluit cauza, dar noi închidem ochii şi nu vedem, ne astupăm urechile şi nu auzim. 
Cauza o găsim cercetând Sfânta Scriptură. Zice Domnul: „Peste cei blânzi şi smeriţi cu inima voi 
veghea". „Domnul celor mândri li se împotriveşte, iar celor smeriţi le dăruieşte harul Său". Dacă eram 
blânzi şi smeriţi cu inima, ne-ar fi vegheat şi pe noi Domnul, precum a vegheat-o pe Sfânta Fecioară, 
Maica Domnului, pe smeriţii prooroci, apostoli, mucenici, cuvioşi şi pe toţi sfinţii. însă pentru că nu vede 
smerenie şi blândeţe, îşi întoarce faţa Sa de la noi. Pentru că vede mândrie în noi, nu numai că nu ne ajută, 
dar ne şi războieşte: „Domnul, celor mândri, le stă împotrivă". 

Dacă am fi avut dragoste sinceră, neprihănită şi curată, Domnul nu numai că ne-ar fi vegheat mereu, 
nu numai că ne-ar fi ajutat, dar ar fi rămas pururea împreună cu noi, căci „Dumnezeu este iubire şi cel ce 
rămâne în iubire în Dumnezeu rămâne şi Dumnezeu rămâne întru el". Dacă vrem şi ne hotărâm să pornim 
război împotriva vrăjmaşilor văzuţi şi nevăzuţi şi să ieşim învingători, după ce mai întâi ne vom trezi din 
somnul nepăsării, după ce ne vom pocăi, vom plânge şi vom cere iertare de la Preamilo stivui Dumnezeu 
pentru timpul preţios pe care l-am petrecut în nepăsare şi trândăvie. Să ne îmbrăcăm, atunci, cu armele 
luminii, armele credinţei, îndeosebi cu cele trei arme puternice şi nebiruite, ale credinţei, ale nădejdii şi 
ale dragostei şi fiţi siguri că vom învinge. Să nu ne fie frică, ci, cu curaj, bărbăţie şi tărie sufletească, să-i 
atacăm pe vrăjmaşii văzuţi şi nevăzuţi, avându-L împreună-luptător, aliat şi ajutor pe însuşi Dumnezeu. 
Atunci când Dumnezeu este cu noi, nimeni nu poate fi împotriva noastră. Vrăjmaşii noştri, cu ajutorul lui 
Dumnezeu, vor fi nimiciţi, vor slăbi şi la urmă vor dispărea. 

Să cugetăm bine, dragii mei, ostaşii cărui împărat suntem? Fiii cărui Tată? Pe care împărat îl 
moştenim? A cărui bogăţie? Ale cui răsplăţi? (Dacă ne luptăm vitejeşte şi învingem). A cui slavă? A cui 
cinste? A cui bucurie? A cui fericire? Locuitorii cărei ţări vom fi? Cu care îngeri, prooroci, apostoli, 
mucenici şi sfinţi vom locui? Cine ne va încununa în Ierusalimul ceresc când vom lupta bine până la 
sfârşit şi ne vom dovedi învingători? Cine va glăsui către noi: „Veniţi, binecuvântaţii Tatălui Meu, să 
moşteniţi împărăţia Mea, pregătită vouă din veac"? Dacă vom cugeta bine la toate acestea, va fi de-ajuns 
să ne trezească, să depărteze de la noi toată nepăsarea şi să ne facă tari şi viteji precum leii. 

Aşadar, înainte, iubiţii mei ! 

Să ne aruncăm în lupta împotriva păcatului şi a vrăjmaşilor văzuţi şi nevăzuţi. Să lupte fiecare câte 
puţin, acolo unde a fost ales şi unde se găseşte. 

Monahii din pustie, din schituri şi mănăstiri, să lupte prin rugăciune, post şi priveghere. Iar câţi sunt 
în stare „să-i înveţe pe ceilalţi", să meargă în lume, să lupte, nu după voia lor, ci după voia şi cunoştinţa 
părinţilor lor duhovnici. 

Propovăduitorii şi duhovnicii, răspândiţi prin lume, ca apostolii, în oraşe şi comune, să predice şi să 
spovedească. 

Preoţii, în parohiile lor. Dascălii în şcolile lor catehetice şi în sălile de curs. 

Fiecare să se lupte singur acolo unde se află şi să-i lovească pe vrăjmaşi, şi să fim toţi uniţi şi legaţi 
cu legătura dragostei creştine frăţeşti. 

Vom învinge, cu ajutorul şi harul Stăpânului, întemeietorului şi Dătătorului credinţei noastre, 
Domnul nostru Iisus Hristos, Căruia I se cuvin slava, cinstea, închinăciunea, puterea şi mărirea, acum şi 
pururea şi în vecii vecilor. Amin. 

Deviza noastră să fie: 

„Să învie Dumnezeu şi să se risipească vrăjmaşii Lui. 

Precum piere fumul, precum se topeşte ceara de la faţa focului". 

„Cu noi este Dumnezeu, înţelegeţi neamuri şi vă plecaţi, căci cu noi este Dumnezeu". 

„Că iarăşi de veţi putea şi iarăşi veţi fi biruiţi, căci cu noi este Dumnezeu". 

Cu dragoste frăţească întru Hristos şi urări din adâncul inimii, 

cel mai mic între ieromonahi, 
Arhimandrit Filothei Zervakos 

SABIA CE VA SA VINA 
De ce naţiunea noastră e ameninţată de primejdie 

Ne paşte primejdie mare; există izbăvire? Simţim cu toţii primejdia aceasta care ne ameninţă, în 
afară de câţiva cu totul nesimţitori, şi ne întrebăm pe noi şi pe alţii cum şi în ce fel am putea scăpa de ea? 
Cum ne vom salva? Guvernul, văzând primejdia, a alergat la stăpânii pământului, aliaţii noştri, 
nădăjduind că ne vor scăpa. Insă chinurile, nenorocirile, necazurile şi supărările au crescut şi până acum 
nici o nădejde de salvare din partea stăpânilor pământului. Bine a spus proorocul şi împăratul David în 
psalmul 145: Nu vă încredeţi în cei puternici, în fiii oamenilor, în care nu este izbăvire. 

Guvernul şi noi toţi, dacă vrem izbăvirea noastră, o vom găsi numai în pocăinţă şi întoarcere la 
Dumnezeu, de la Care ne-am îndepărtat. Sfântul Sinod al Bisericii greceşti, simţind la rândul lui 
primejdia, a hotărât într-o circulară să se facă în sfintele biserici paraclise şi rugăciuni către Dumnezeu şi 
Preacurata Maica Lui, neobosita apărătoare a creştinilor, nădejdea şi mântuirea păcătoşilor. Dar e acest 
lucru suficient pentru izbăvirea noastră? Căci puţine femei şi câţiva bărbaţi aleargă la paraclise, pe când 
mii de oameni creştini hulesc numele Prea înaltului Dumnezeu şi al Prea Sfintei Maicii Sale şi aleargă cu 
dorinţă însetată şi plăcere nemăsurată la teatre, la filme, în taverne şi cafenele, îşi pierd nopţile cu jocuri 
de cărţi, mese bogate, beţii, dansuri, distracţii şi destrăbălări? Nu! Nu! Iubiţi fraţi creştini, suferinţele pe 
care le încercăm astăzi provin de la noi. Noi singuri le-am adunat în inimile şi în ţinuturile noastre. 
Păcatele noastre cele multe L-au mâniat şi L-au înfuriat pe Preabunul, Preamilostivul şi Iubitorul de 
oameni Dumnezeu, cum zice dumnezeiescul Apostol Pavel: Necaz şi strâmtorare peste sufletul oricărui 
om care săvârşeşte răul... (Romani 2, 9). 

Acest Apostol Pavel, glasul lui Dumnezeu, scriindu-le credincioşilor coloseni şi povăţuindu-i, le 
spune: Drept aceea, omorâţi mădularele voastre cele pământeşti: desfrânarea, necurăţia, patima, pofta 
rea şi lăcomia, care este închinare la idoli, pentru care vine mânia lui Dumnezeu peste fiii neascultării 
(Coloseni 3, 5-6). Patimă şi poftă rea e orice păcat, mândrie, invidie, aducere aminte de rele, viclenie, 
călcare a jurământului... Pe acestea şi pe multe de felul acestora, creştinii trebuie să le evite deoarece din 
pricina lor vine mânia lui Dumnezeu asupra oamenilor care sunt neascultători, adică nu se supun 
poruncilor şi legii lui Dumnezeu. în Epistola către credincioşii evrei, acelaşi Apostol Pavel scrie: ... orice 
călcare de poruncă şi orice neascultare şi-a primit dreapta răsplătire; cum vom scăpa noi, dacă vom fi 
nepăsători la astfel de mântuire? (Evrei 2, 2-3). 

Dumnezeu care e Preamilostiv şi îndelung-răbdător, e posibil să ne pedepsească? Nu după păcatele 
noastre a făcut nouă, nici după fărădelegile noastre a răsplătit nouă (Psalmul 102, 10). Dumnezeu este 
judecător drept, tare şi îndelung-răbdător şi nu se mânie în fiecare zi, spune proorocul David (Psalmul 7, 
11). Da, e preamilostiv şi îndelung-răbdător, dar este şi drept. Fiind Preamilostiv şi îndelung-răbdător, ne 
rabdă, nu ne pedepseşte, aşteptând pocăinţa şi întoarcerea noastră, însă fiind drept, ne pedepseşte când nu 
ne pocăim, după cum zice proorocul: De nu vă veţi întoarce, sabia Sa o va luci, arcul Său l-a încordat şi 
l-a pregătit şi în el a gătit unelte de moarte; săgeţile lui pentru cei ce ard le-a lucrat (Psalmul 7, 12-13). 

Sabie, arc, unelte de moarte şi săgeţi sunt diferitele feluri de pedepse pe care le foloseşte Dumnezeu 
pentru pedepsirea şi chinuirea păcătoşilor, pentru pocăinţa şi întoarcerea lor. Dar când nu se pocăiesc şi II 
nesocotesc, atunci îi chinuie cu pedepse mai mari, chiar şi veşnice, după cum spune dumnezeiescul 
Apostol Pavel: Sau dispreţuieşti tu bogăţia bunătăţii Lui şi a îngăduinţei şi a îndelungii Lui răbdări, 
neştiind că bunătatea lui Dumnezeu te îndeamnă la pocăinţă ? Dar după învârtoşarea ta şi după inima ta 
nepocăită, îţi aduni mânie în ziua mâniei şi a arătării dreptei judecăţi a lui Dumnezeu... (Romani 2, 4-5). 
Dar şi Domnul nostru Iisus Hristos zice în Evanghelie: dar dacă nu vă veţi pocăi, toţi veţi pieri la fel 
(Luca 13, 3). 

Păcatul întunecă mintea omului şi încetul cu încetul îi învârtoşează inima şi pe când i se pare că 
aude, totuşi nu aude. Şi dulcelui îi spune amar şi amarului dulce, numeşte lumina întuneric şi întunericul 
lumină, adevărul minciună şi minciuna adevăr, virtutea păcat şi păcatul virtute. Cei mai mulţi oameni 
trăiesc în întuneric. De aceea şovăiesc să vorbesc despre pocăinţă, fiindu-mi teamă că nu voi fi ascultat, 

dar îl cred pe Dumnezeu Care i-a spus proorocului Iezechiel, când poporul lui Israel părăsise calea cea 
dreaptă: Dacă însă străjerul a văzut sabia venind şi nu a sunat din trâmbiţă şi poporul n-afost vestit şi va 
veni sabia şi va ridica viaţa cuiva, acela a fost răpit pentru păcatele lui, dar sângele lui îl voi cere din 
mâna străjerului (Iezechiel 33, 6). Iar proorocului Isaia îi spune: Strigă din toate puterile şi nu te opri, dă 
drumul glasului să sune ca o trâmbiţă, vesteşte poporului Meu păcatele sale şi casei lui Iacov 
fărădelegile sale (Isaia 58, 1). 

După ce am citit acestea, eu, păcătosul şi nevrednicul, temându-mă ca nu cumva fiind părinte 
duhovnic şi preot al Prea înaltului Dumnezeu, Acesta să-mi ceară socoteală dacă voi tăcea văzând sabia 
ce va să vină, vestesc păcatele poporului şi ale clerului, chemându-i pe toţi şi mai întâi pe mine însumi 
(căci şi eu sunt mai păcătos decât toţi), la pocăinţă şi întoarcere. Dacă vrem să scăpăm de primejdia care 
ne paşte şi ameninţă să ne distrugă, dacă vrem să ne izbăvim, atunci să ne pocăim cu toţii, de la stăpâni 
până la ultima slugă, de la general până la ultimul ostaş şi de la patriarh până la ultimul călugăr, întrucât 
toţi suntem păcătoşi, neascultători, călcători de lege. Să se pocăiască mai întâi conducătorii naţiunii, 
miniştrii, senatorii, generalii, ofiţerii şi câţi au ranguri înalte pentru că, în afara câtorva excepţii, mulţi 
dintre aceştia sunt lipsiţi de evlavie, necredincioşi, hulitori. Le e ruşine să se numească creştini, iar unii 
dintre ei nu numai că nu se ruşinează, dar se şi mândresc când sunt numiţi masoni. Le e ruşine să-şi facă 
semnul Sfintei Cruci, dar nu le e ruşine să poarte pe îmbrăcăminte semnele masoneriei (pecetea lui 
Antihrist). Câtorva dintre ei le e ruşine să se roage, chiar mă îndoiesc că ştiu Simbolul Credinţei şi Tatăl 
nostru. Unii dintre aceştia se ruşinează să meargă la biserică duminica şi de sărbători şi apar rareori, 
numai când se săvârşeşte vreo ceremonie sau înmormântarea vreunei persoane oficiale, ori rude ori 
prieten de-al lor, dar nu le e ruşine să meargă la teatru, cinematograf, discotecă, într-un cuvânt la 
distracţii, şi să-şi petreacă nopţile jucând cărţi. De asemenea, nu le e ruşine unora din ei, care şi-au părăsit 
soţiile legitime, să trăiască nelegitim cu ibovnice. 

Pe aceştia deci îi rog, îi îndemn şi îi sfătuiesc să-şi dea seama de păcatele lor, să le urască, să se 
pocăiască şi să se întoarcă la Dumnezeu de la Care s-au îndepărtat. Să dobândească iubire de fraţi, aceasta 
însemnând blândeţe, smerenie, dragoste, linişte şi înţelegere pentru a putea lucra împreună binele şi 
fericirea preadulcei noastre patrii. Mai întâi, aşadar, trebuie ca ei să devină modele şi exemple bune 
pentru popor. 

Nevoia de pocăinţă 

E necesar să se pocăiască acei întâi-stătători ai Bisericii, patriarhi, arhierei, preoţi şi egumeni, care 
au călcat poruncile lui Dumnezeu, pentru că unii dintre aceştia, în loc să devină lumină, după porunca 
primului Arhiereu şi Păstor Hristos, conducătorul şi întemeietorul credinţei noastre, au devenit pricini de 
certuri în tabăra creştină. Şi în felul acesta, distrugându-se unirea, atenţia Bisericii s-a întors de la 
problemele atât de serioase şi urgente unde e chemată să acţioneze în momentele acestea grele prin care 
trece lumea, şi mai ales patria noastră, adică împăcarea, pacea, buna-înţelegere şi iubirea poporului nostru 
(pe care conducătorii societăţii l-au împărţit în multe bucăţi), lupta împotriva hulei, necredinţei, împotriva 
vrăjmaşilor Bisericii (evanghelici, adventişti, pnevmatomahi, masoni), împotriva îmbrăcăminţii indecente 
a femeilor, a imoralităţii, beţiei, desfrâului, iubirii de arginţi, minciunii, mândriei şi atâtor altora. 

Trebuie, de asemenea, să se pocăiască toţi clericii şi laicii, bărbaţi şi femei, mari şi mici, şi să 
înceteze cu trufia, invidia, vrăjmăşia, aducerea- aminte de rele, iubirea de arginţi, înşelătoria, nedreptatea, 
minciuna, înfumurarea, judecarea celorlalţi, vorbirea fără rost, beţia, destrăbălarea. 

Femeile să înceteze fumatul, jucatul cărţilor, vopsitul buzelor, a feţei, a unghiilor şi luxul. Cei 
căsătoriţi să înceteze evitarea naşterii de prunci, avorturile şi uciderea copilaşilor pe care îi aruncă pe 
drumuri, la câini, în mare sau îi îngroapă în pământ. Să se ferească de cheltuirea nefolositoare a banilor, 
pe care să-i pună la dispoziţia celor aflaţi în suferinţă, a orfanilor, a văduvelor şi a celor săraci. 

Preoţii şi monahii să părăsească nepăsarea, trândăvia şi celelalte păcate şi pe viitor să se facă 
vrednici de treapta pentru care au fost aleşi după voia lui Dumnezeu. 

Bărbaţii să nu se mai bată şi să nu se mai certe între ei, să nu se mai numească şi să nu mai fie 
naţionalişti, monarhişti, democraţi, comunişti, pnevmatomahi, masoni, ci de aici înainte să se numească 
fraţi creştini şi să cultive ceea ce-I este bineplăcut lui Dumnezeu. 

Să se pocăiască comuniştii, cei ce urăsc poporul şi pe creştini, duşmanii cei mai aprigi şi prigonitorii 
creştinismului, aceia care au provocat în patria lor nenorociri şi pagube fără număr, care au condus la 

moarte prin torturi insuportabile mii de creştini nevinovaţi, clerici şi laici din toate clasele sociale şi de 
toate vârstele. Să-şi dea seama de marele lor păcat, să se pocăiască şi să se grăbească să ajute preadulcea 
patrie şi Sfânta Biserică. Vor fi primiţi cu braţele deschise când se vor pocăi. Să preschimbe tristeţea 
adâncă şi dezastrul preadulcei patrii şi Sfintei noastre Biserici şi a credinţei ortodoxe desăvârşite, în 
bucurie, linişte şi fericire. 

Cârmuitorii Bisericii să se străduiască să găsească cea mai bună soluţie la problema calendarului, 
care a împărţit Biserica şi în felul acesta să vină atât de râvnita unire, căci e foarte trist şi vătămător să-i 
vedem pe creştinii ortodocşi împărţiţi în două tabere adverse, cei ce merg după calendarul vechi şi cei 
care ţin calendarul nou. Ne dorim din tot sufletul ca Patriarhia Constantinopolului şi ierarhia grecească, cu 
înţelepciune, dreaptă-socoteală, frică de Dumnezeu şi dragoste să aibă grijă să rezolve această problemă şi 
în Biserică să revină buna înţelegere. 

Până când va înceta de tot împărţirea credincioşilor în cei de rânduială nouă şi cei de rânduială 
veche şi pentru a evita o schismă mai mare, considerăm că unii dintre fanaticii de rânduială veche trebuie 
să se oprească să-i mai înveţe şi îndemne pe creştini că unde nu există preoţi ce merg după noul calendar 
să nu intre în biserică, să nu se spovedească, să nu se împărtăşească cu Sfintele Taine, să nu-şi boteze 
pruncii, să nu-i înmormânteze pe morţi, pe motiv că Biserica preoţilor de rânduială nouă s-a murdărit şi 
credinţa lor s-a schimbat. Ei cred, de asemenea, că în Sfintele Taine ale celor de rânduială nouă nu s-a 
coborât Duhul Sfânt şi că aceştia sunt cu toţii în iad. Ei îi silesc pe creştini să le anatemizeze Biserica, pe 
arhierei şi pe preoţi, botează şi miruiesc din nou pruncii celor de rânduială nouă întrucât consideră că în 
afara calendarului nu există mântuire*. 

Cei de rânduială nouă slujesc şi se închină la Dumnezeul adevărat. în Tainele lor se coboară harul 
Sfântului Duh, pe care îl cheamă: „Şi coboară, Doamne, Duhul Tău cel Sfânt şi sfinţeşte apa aceasta", 
spun cei ce slujesc la Sfântul Botez. La fel şi la Sfânta Euharistie „coboară Duhul Tău cel Sfânt peste noi 
şi peste aceste daruri". Prin urmare, Tainele sunt săvârşite de Duhul Sfânt prin slujitorii şi preoţii 
Preaînaltului şi nu de calendarul vechi care a fost descoperit de către idolatrul grec Sosigen, astronom din 
secolul al IV-lea î. Hr., şi a fost impus de un alt idolatru, Iulius Cezar, numindu-se de aceea iulian. Căci 
dacă acceptăm că fără calendarul vechi Tainele nu se săvârşesc şi nu sunt adevărate, suntem nevoiţi să 
acceptăm că acesta este mai presus de Duhul Sfânt. Dacă ţinând rânduială nouă ne-am duce în iad, atunci 
Preadulcele nostru Iisus, care ne-a iubit atât de mult, încât Dumnezeu fiind, a primit să Se facă om şi să-Şi 
verse sângele pe lemnul Crucii ca să ne răscumpere din blestemul legii şi să ne izbăvească de legăturile 
iadului şi ale stricăciunii, ne-ar fi spus şi ne-ar fi poruncit, pe lângă altele, că pentru a ne mântui trebuie să 
păzim noul calendar al lui Sosigen, fiindcă acel calendar în timpul lui Hristos era nou, deoarece 
calendarul pe care 1-a găsit Sosigen, fiind mai corect, 1-a anulat pe cel vechi al lui Ptolemeu. 

La a doua venire, Domnul ne va cerceta dacă am făcut lucrările credinţei şi dragostei către Acesta şi 
către aproapele nostru, adică dacă i-am iubit şi i-am miluit pe săraci. Nu ne va întreba ce calendar am 
ţinut. Sfinţii nu s-au sfinţit pentru că au păzit calendarul vechi, ci când trec pe lângă biserici să nu-şi facă 
nici măcar semnul Sfintei Cruci şi multe altele pe care nu le mai spun, ca să nu-i întristez pe nevoitorii cu 
pricepere şi putere de deosebire. Am socotit însă că e necesar să scriu acestea spre învăţătura şi povăţuirea 



Părintele Filothei mai spune: "Nu voi lăsa neobservat, nemustrat şi necriticat nici zelul unor clerici păstrători ai 
vechiului calendar care se comportă cu fanatism, exagerează, se îndepărtează şi cad în rătăcire. Lipsiţi de lumina înţelegerii şi 
deosebirii, aceştia au aşezat vechiul calendar în rândul dogmelor, crezând că Tainele celor ce merg după noul calendar nu sunt 
valabile, propovăduind şi învăţând pe creştini să-şi boteze din nou fiii care au fost botezaţi de preoţii noului calendar sau mai 
bine să-i lase nebotezaţi. 

Un ieromonah din Ierusalim, foarte fanatic, a îndrăznit să le scrie rudelor sale din Atena că dacă nu au acolo preot 
păstrător al vechiului calendar care să le boteze copiii, să-i scrie lui, iar acesta va săvârşi Sfânta Taină a Botezului în Ierusalim, 
unde Biserica merge după vechiul calendar şi harul Sfântului Duh se va coborî peste copiii din Atena, în chip nevăzut, atunci 
când el va săvârşi Botezul la Ierusalim. 

Un alt ieromonah şi duhovnic din Sinos, pe nume Atanasie, pe care l-am cunoscut bine, îi sfătuia pe creştini că e mai 
bine şi mai de folos să le toarne apă dintr-o găleată sau să le facă o baie în mare pruncilor nebotezaţi decât să-i boteze preoţii ce 
merg după noul calendar. Acest ieromonah, Atanasie (care pe lângă cele de mai sus le spunea creştinilor că e mai bine să bea 
puţin vin în care să înmoaie pâine şi să guste, decât să se împărtăşească de la preoţii care merg după noul calendar, ale căror 
Taine le hulea) din cauza fanatismului său exagerat a ajuns să-şi iasă cu totul din minţi şi să fie închis în azilul de nebuni, ca 
maniac, unde a şi murit. 

Alţii i-au convins pe mulţi creştini să nu intre în sfintele biserici, să nu se închine la sfintele icoane deoarece, odată cu 
schimbarea calendarului, s-au murdărit şi arhiereii şi preoţii şi bisericile şi icoanele şi Tainele. 

nevoitorilor pentru credinţă, ca să vadă cu toţii că prin fanatism, prin râvnă necugetată, prin mânie, 
invidie, mândrie, prin lipsa dragostei creştine, lupta noastră se va dovedi zadarnică, nefolositoare şi 
vătămătoare şi pentru noi şi pentru aceia pe care-i învăţăm. "pentru că au crezut şi L-au iubit pe 
Dumnezeu şi pe aproapele lor ca pe ei înşişi. 

Desigur e adevărat că schimbarea calendarului a adus tulburare şi dezbinare în Biserică şi 
desfiinţarea, la anumite intervale de timp, a Postului Sfinţilor Apostoli. Dar asta nu înseamnă că cei de 
rânduială nouă L-au negat pe Hristos sau că noul calendar îi va mântui, precum au făcut unii din cei de 
rânduială veche, care au dat atâta putere calendarului, nădăjduind că se vor mântui fiind de ajuns să ţină 
rânduială veche şi că prin asta dovedesc autenticitatea credinţei ortodoxe. 

Trebuie să ne pocăim toţi cu sinceritate, repet, să cerem iertare de la Preaînaltul Dumnezeu, 
Părintele nostru ceresc; să ne legăm cu legăturile dragostei, ale păcii şi bunei-înţelegeri şi numai atunci ne 
vom izbăvi de primejdie, noi şi patria noastră. 

Să ne întoarcem către Preamilo stivui Dumnezeu, Părintele nostru, cu pocăinţă adevărată, cu oftare 
şi lacrimi; „Şi acum, zice Domnul, întoarceţi-vă la Mine din toată inima voastră, cu postiri, cu plâns şi cu 
tânguire ". Sfâşiaţi inimile şi nu hainele voastre, şi întoarceţi-vă către Domnul Dumnezeul vostru, căci El 
este milostiv şi îndurat, încet la mânie şi mult-milostiv şi-I pare rău de răul pe care l-a trimis asupra 
voastră. (Ioil 2, 12-13). Cel rău să lase calea lui şi omul cel nelegiuit vicleniile lui şi să se întoarcă către 
Domnul, căci El se va milostivi de dânsul, şi către Dumnezeul nostru cel mult iertător (Isaia 55, 7). 
Precum este adevărat că Eu sunt viu, tot aşa este de adevărat că Eu nu voiesc moartea păcătosului, ci ca 
păcătosul să se întoarcă de la calea sa şi să fie viu (Iezechiel 33, 11). 

Să ne pocăim cu adevărat şi să ne întoarcem la preamilostivul nostru Părinte precum fiul risipitor şi 
să zicem ca acela: Tată, am greşit la cer şi înaintea Ta şi ca cei trei tineri care au fost băgaţi în cuptor şi 
au fost izbăviţi prin puterea dumnezeiască: El ne va scăpa din cuptorul cel cu foc arzător şi din mâna ta, 
o, rege! (Daniel 3, 17). 

Să ne pocăim precum ninivitenii care, după ce au auzit de la proorocul Iona că vor fi nimiciţi, s-au 
întors şi împăratul i-a chemat pe toţi la pocăinţă, spunând: Oamenii şi animalele, vitele mari şi mici să nu 
mănânce nimic, să nu pască şi nici să bea apă; iar oamenii să se îmbrace cu sac şi către Dumnezeu să 
strige din toată puterea şi fiecare să se întoarcă de pe calea lui cea rea şi de la nedreptatea pe care o 
săvârşesc mâinile lui. Poate că Dumnezeu Se va întoarce şi Se va milostivi şi va ţine în loc iuţimea mâniei 
Lui ca să nu pierim! (Iona 3, 7-10). 

Ninivitenii s-au mântuit pocăindu-se; dacă ne vom pocăi cu adevărat, ne vom mântui şi noi, dacă 
nu, vom pieri. Dacă nu vă veţi pocăi, toţi veţi pieri la fel (Luca 13, 3), a spus Domnul nostru. 



întoarcerea tuturor către Hristos, 
singura cale de izbăvire pentru naţia ce se află în primejdie 

Fraţi creştini, greşelile să devină învăţăminte pentru noi. Să cugetăm bine ce a fost odată Grecia şi 
ce este astăzi. A fost un imperiu mare şi puternic şi azi a ajuns să fie un stat mic, sărac şi bolnav, care nu 
poate trăi. Nu a mai rămas nimic, decât strigătele unor greci care spun că sunt urmaşi ai marilor înţelepţi 
şi sfinţi şi ai marilor eroi ai Greciei, şi o nădejde zadarnică şi mincinoasă că Grecia va trăi. 

Strigăte asemănătoare cu cele ale iudeilor nelegiuiţi şi ucigători de Dumnezeu, care zic: „noi suntem 
fiii lui Avraam, fiii marilor prooroci, noi îl avem tată pe Avraam" şi nădăjduiesc încă că va veni Mesia să- 
i mântuiască. Nu, dragii mei, nu, cu asemenea strigăte, cu asemenea speranţe false, Grecia nu va trăi. 
Nici să strigăm că suntem sfinţi ca Iov, Sfinţii Prooroci, Apostoli şi Mucenici şi că Dumnezeu ne încearcă. 
Nu, nu suntem sfinţi, suntem păcătoşi. Aceia erau într-adevăr sfinţi, dar noi, în afară de câţiva, suntem 
sălbatici. Aceia erau aur curat, noi suntem aramă, bronz înnegrit. Aceia erau mireasma curată a lui 
Hristos, noi suntem duhoare şi murdărie. Aceia au fost chinuiţi pentru virtuţile lor, ca să se vădească 
îndelunga lor răbdare, iubirea lor din tot sufletul către Dumnezeu, credinţa lor fierbinte, ca să-i avem şi 

noi, păcătoşii, ca exemple bune. însă noi suntem chinuiţi, întristaţi, torturaţi şi tiranizaţi pentru păcatele 
noastre cele multe, ca să ne pocăim, să ne întoarcem la Dumnezeu şi să ne izbăvim. 

Grecii, dacă au suferit, s-au chinuit şi au slăbit mai mult decât alte naţii, au păţit asta pentru multele 
lor păcate, cum zice Sfântul Duh prin înţeleptul autor al proverbelor: Dreptatea înalţă poporul, iar 
păcatele nimicesc neamurile (Pilde 14, 34). Au păţit-o pentru că s-au îndepărtat de Dumnezeu. Au păţit-o 
din pricina mândriei lor, a invidiei, răzbunărilor, dezbinărilor şi altor păcate. Orice împărăţie care se 
dezbină în sine se pustieşte (Matei 12, 25). 

De la început, de când s-au ivit dezbinările şi invidia în Imperiul Bizantin, a început şi decăderea 
acestuia; îndeosebi iconoclasmul i-a împărţit pe creştini în două tabere potrivnice. Ortodocşii erau 
întemniţaţi, izgoniţi şi omorâţi de către ereticii iconoclaşti. Invidia şi dorinţa de răzbunare au intrat şi în 
cârmuitorii societăţii şi, ca să dobândească puterea sau să aibă linişte în împărăţii, îşi omorau adversarii, îi 
orbeau, le tăiau nasul şi urechile, îi scopeau, îi închideau cu forţa în mănăstiri, făcându-i monahi, ca să 
nu aibă dreptul să le ia împărăţiile. 

Acestea şi nenumărate alte rele şi fărădelegi pe care le-au săvârşit conducătorii societăţii şi ai 
Bisericii, ai poporului şi clerului, L-au adus pe Dumnezeu la mânie şi furie, şi i-a predat pe ei în mâinile 
altor naţii şi astfel, pentru păcatele lor, a nimicit Imperiul Bizantin, care odată era mare şi puternic. 

Fraţi creştini, greşelile să devină învăţături pentru noi. Când împăraţii Bizanţului, Constantin, 
Teodosie, Leon, Justinian, Heraclie (şi câţi alţii au fost iubiţi de popor şi de cler), erau uniţi cu Dumnezeu 
şi între ei, cu dragoste curată şi adevărată, împărăţia lor înflorea, îi învingeau şi îi izgoneau pe vrăjmaşii 
lor, căci îl aveau pe Dumnezeu care lupta împreună cu ei şi care îi ajută şi îi păzeşte pe cei ce-L iubesc, 
iar pe păcătoşi îi nimiceşte. Dar şi în timpurile de pe urmă, în războiul turcesc, balcanic şi italienesc, când 
grecii au fost toţi uniţi cu Dumnezeu, au făcut minuni. însă de câte ori se îndepărtau de Dumnezeu şi se 
învrăjbeau între ei, erau înfrânţi. 

Fraţi creştini, să stăm bine, să stăm cu frică şi să fim cu luare-aminte, căci vom fi nimiciţi cu totul, 
nu atât de către vrăjmaşii noştri, cât de către noi înşine. Dacă vom continua pe această cale, lovindu-ne 
unul pe altul, fără îndoială ne vom distruge între noi. Dar şi Dumnezeul nostru se va mânia pentru că nu îl 
ascultăm, ci îl hulim şi îl nesocotim. 

Fraţi greci, patria noastră suferă, se află în primejdie, piere. Grecia, pe drumul pe care merge, nu va 
trăi. Grecia se va stinge sau va trăi încă puţin, o spun cu tristeţe şi durere în inimă. Nu putem să-L minţim 
pe Dumnezeu. O singură nădejde ne-a rămas, dacă vrem să scăpăm şi noi de primejdie, şi patria noastră să 
trăiască: să ne pocăim, să ne întoarcem la Dumnezeu, să dăm uitării trecutul, să ne îmbrăţişăm strâns, ca 
fraţii iubiţi, să ne legăm cu toţii cu legăturile dragostei şi să fim uniţi. 

Să mergem, deci, acolo unde ne cheamă bunul nostru Dumnezeu şi dorinţa noastră, slava şi 
mântuirea dulcii noastre patrii. Să mergem cu toţii, laici şi clerici, de rânduială veche sau nouă, bărbaţi şi 
femei, bogaţi şi săraci, mari şi mici, să devenim toţi un suflet, un gând, o inimă; iubiţi-vă, uniţi-vă şi 
deveniţi un trup, având Cap şi călăuzitor pe preadulcele nostru Iisus Hristos, Acela Care a iubit atât de 
mult neamul nostru, Care ne-a iubit pe noi şi pe toţi oamenii atât de mult, încât, pentru multa Sa dragoste 
pentru noi şi pentru mântuirea noastră, a venit din ceruri şi Şi-a vărsat pe Cruce Sângele Său preţios, ca să 
ne răscumpere de sub blestemul Legii şi să ne facă fii ai Săi şi moştenitori ai împărăţiei Cereşti. 

Când ne vom pocăi, când ne vom întoarce la Dumnezeu şi ne vom uni, atunci ne vom mântui, iar 
patria noastră nu numai că va trăi, dar va şi spori, va fi cinstită, slăvită, se va înălţa şi se va mări. Promit şi 
garantez, cred şi nădăjduiesc, mărturisesc şi propovăduiesc acest lucru, deoarece îl cunosc din exemple 
vrednice de luat în seamă şi din multe altele pe care le arată istoria, dar şi din pildele Sfinţilor Apostoli. 
Doisprezece au fost Sfinţii Apostoli ai lui Hristos, dar întrucât au fost uniţi cu Dumnezeu, prin credinţa şi 
dragostea lor fierbinte către Acesta, au adus toate neamurile la credinţa creştină, spunând: aceasta este 
biruinţa care a biruit lumea: credinţa noastră (I Ioan 5, 4). Cred acest lucru pentru că dacă Dumnezeu e 
cu noi, cine este împotriva noastră? (Romani 8, 31). Când este Dumnezeu cu noi? Când suntem legaţi cu 
legăturile dragostei, păcii şi bunei înţelegeri; când îl iubim pe Acesta din tot sufletul şi din toată inima, 
căci Dumnezeu este iubire şi cel ce rămâne în iubire rămâne în Dumnezeu şi Dumnezeu rămâne întru el 
(I Ioan 4, 16) şi Acesta are puterea să distrugă, ca pe nişte vase de lut, pe toţi vrăjmaşii noştri văzuţi şi 
nevăzuţi. 

DESPRE UNIREA BISERICILOR 

„ Luaţi jugul Meu asupra voastră şi învăţaţi-vă de la Mine, că sunt blând şi smerit cu inima şi veţi 
găsi odihnă sufletelor voastre" (Matei 11, 29). 



Introducere 

De mai mulţi ani aud că se discută de către „Cârmuitorii Bisericilor", Athenagora Patriarhul 
ecumenic al Constantinopolului şi Papa Paul al Romei, despre unirea Bisericilor din Est şi din Vest. Am 
urmărit şi ştirile apărute în ziare şi în diferite reviste bisericeşti în care am citit anumite păreri pro şi 
contra acestei uniri. Am considerat că, fiind preot al preaînaltului Dumnezeu şi părinte duhovnic, am 
datoria şi trebuie să contribui şi eu, cu slabele mele puteri, la această lucrare plăcută lui Dumnezeu, care 
este mai necesară, mai folositoare şi mai de trebuinţă decât oricare alta şi pentru care Biserica mamă se 
roagă neîncetat către Domnul: „Pentru pacea a toată lumea, pentru slava sfintelor lui Dumnezeu biserici şi 
pentru unirea tuturor". 

Prin îndelunga cercetare a Legii lui Dumnezeu, a Sfintelor Scripturi şi din învăţătura Sfintelor 
Evanghelii ale Domnului nostru Iisus Hristos am aflat că singurul mijloc pentru a se reuşi unirea 
Bisericilor este smerenia, şi de aceea am scris lucrarea de faţă, ca să le reamintesc cârmuitorilor 
Bisericilor, care se nevoiesc, se interesează şi se îngrijesc de unire, să fie cu luare-aminte, să asculte 
învăţătura Mântuitorului nostru Iisus Hristos şi să o pună în practică. Să înveţe să spună, când înfăptuiesc 
lucrurile orânduite lor, că slugi netrebnice suntem noi şi facem ceea ce suntem datori să facem şi care 
între voi va vrea să fie mare să fie slujitorul vostru (Matei 20, 26) şi care între voi va vrea să fie întâiul să 
vă fie vouă slugă (Matei 20, 27). Dacă nu vor supune mândria şi nu se vor smeri, urmându-L pe Domnul 
Care, Dumnezeu fiind, S-a smerit pe Sine făcându-Se ascultător până la moarte şi încă moarte pe Cruce, 
nu numai că nu vor izbândi unirea, dar vor înmulţi dezbinările şi vor provoca certuri crunte, scandaluri, 
nelinişti, mari vătămări şi pagube în rândul credincioşilor. Dacă îl vor urma pe Hristos şi se vor smeri, vor 
reuşi unirea, vor fi de folos lor şi turmei lor şi numele Părintelui nostru ceresc va fi slăvit şi prin aceştia, 
precum a fost slăvit şi prin Sfinţii Apostoli, căci Domnul se ridică împotriva celor mândri, iar celor 
smeriţi le dăruieşte harul Său şi oricine se înalţă pe sine se va smeri, iar cel ce se smereşte pe sine se va 
înălţa (Luca 18, 14). 

Scris în Sihăstria Tuturor Sfinţilor şi a Proorocului Ilie, 20 iulie 1969 

Cel mai mic dintre ieromonahi, 
Filothei Zervakos 



FOTO: Sihăstria Tuturor Sfinţilor, locul unde s-a nevoit părintele Filothei 



Smerenia adevărată aduce odihnă în sufletul omului 

Veniţi la Mine toţi cei osteniţi şi împovăraţi şi Eu vă voi odihni pe voi. Luaţi jugul Meu asupra 
voastră şi învăţaţi-vă de la Mine, că sunt blând şi smerit cu inima, şi veţi găsi odihnă sufletelor voastre 
(Matei 11, 28-29). 

De la începutul acestui secol viclean pe care aproape că l-am traversat, s-au petrecut şi se petrec 
întâmplări înfricoşătoare care cutremură pământul, ameninţă cu distrugerea întregii lumi şi prevestesc 
mari suferinţe şi nenorociri. 

Căci se va ridica neam peste neam şi împărăţie peste împărăţie şi va fi foamete şi ciumă şi 
cutremure pe alocuri. Căci va fi atunci strâmtoare mare, cum n-afost de la începutul lumii până acum şi 
nici nu va mai fi (Matei 24, 7, 21). Dumnezeiescul Apostol Pavel, glasul lui Hristos, scriind către Timotei 
spune: Şi aceasta să ştii că, în zilele din urmă, vor veni vremuri grele; că vor fi oamenii iubitori de sine 
iubitori de arginţi, lăudăroşi, trufaşi, hulitori, neascultători de părinţi, nemulţumitori, fără cucernicie 
lipsiţi de dragoste, neînduplecaţi, neînfrânaţi, cruzi, neiubitori de bine, trădători, necuviincios i. 
îngâmfaţi, iubitori de desfrânări mai mult decât iubitori de Dumnezeu, având înfăţişarea adevăratei 
credinţe, dar tăgăduind puterea ei (II Timotei 3, 1-5). 

Văd primejdia, sabia ce va să vină, mânia provocată de păcatele noastre cele multe. în viitor va veni 
furie şi suferinţă mare, despre care Domnul ne-a înştiinţat, ca Prooroc desăvârşit ce este, şi despre care 
ne-au vestit şi mulţi dintre Sfinţii Profeţi, Apostoli şi Părinţi purtători de Dumnezeu. Deci, după cum ne- 
au spus aceştia şi după cum era cunoscut şi din Sfintele Scripturi, pentru a scăpa şi a ne păzi de 
primejdiile, nenorocirile şi suferinţele îngrozitoare ce vor veni, doar pocăinţa adevărată, sinceră şi curată, 
şi întoarcerea către Dumnezeu, precum au făcut în vechime ninivitenii, îl vor îndemna la îndurare şi milă 
pe îndelung-răbdătorul, Preamilostivul, Iubitorul de oameni Dumnezeu, Părintele nostru ceresc, şi îl vor 
face să înceteze mânia, furia şi supărarea prea-îndreptăţită împotriva noastră, a păcătoşilor. De aceea am 
hotărât să scriu aceste puţine şi sărace cuvinte. 

Ca părinte duhovnic şi ca preot şi rob nevrednic al lui Dumnezeu, am cugetat şi am simţit că am 
obligaţia şi datoria sfântă să mă îngrijesc după putere, cu orice preţ şi jertfă, să-i ajut şi să-i păzesc pe fiii 
şi pe fraţii mei duhovniceşti de ameninţarea mâniei apropiate a Domnului nostru, prin mica mea scriere 
Sabia ce va să vină, publicată la Voios în 1949 (şi la Atena în 1960), îndemnându-i pe toţi la pocăinţă şi 
întoarcere către Dumnezeu, de la împărat până la ultimul ostaş şi de la patriarh până la ultimul monah, 
pentru că toţi decădem, toţi păcătuim şi dacă zicem că păcat nu avem, ne amăgim pe noi înşine şi 
adevărul nu este întru noi (I Ioan 1, 8). 

Şi eu, cel mai mic dintre toţi şi nevrednic în cer şi pe pământ şi în viaţa aceasta trecătoare, ştiindu- 
mi păcatele, mărturisesc că Hristos a venit în lume ca să mântuiască păcătoşii, între care primul sunt eu. 
Cu toate acestea, prima trâmbiţare trezvitoare, puţini au auzit-o, puţini s-au pocăit. Am fost nevoit să fac 
să răsune a doua trâmbiţare, publicată la Atena în anul 1959. în aceasta i-am chemat pe toţi clericii, 
dascălii şi propovăduitorii cuvântului dumnezeiesc, urmaşi ai Sfinţilor Apostoli, să se trezească din 
somnul nepăsării şi să se lege cu legăturile dragostei, ca Sfinţii Apostoli, şi să facă aşa încât lumina 
lucrărilor lor bune să strălucească, iar oamenii, văzând acestea, să-L slăvească pe Părintele nostru din 
ceruri şi pocăindu-se, să se mântuiască. Dar nici la această trâmbiţare trezvitoare şi mântuitoare nu s-au 
pocăit. Unii dintre clerici, mai ales cei din Europa şi America, amestecaţi printre necredincioşi, au învăţat 
lucrările lor şi amăgiţi, în loc de fii ai luminii, au devenit fii ai întunericului şi călăuze şi învăţători ai 
satanei. Aceasta m-a făcut să public în Presa ortodoxă (nr. 8 din aprilie 1968) a treia trâmbiţare 
trezvitoare, chemându-i pe toţi clericii şi laicii creştini ortodocşi la veghe, ca să înţeleagă primejdiile ce 
ne înconjoară şi vrăjmaşii văzuţi şi nevăzuţi ce se aruncă asupra noastră ca fiarele sălbatice. Staţi bine, 
fraţilor, staţi cu evlavie, cu frică de Dumnezeu şi păziţi comoara nepreţuită a credinţei noastre ortodoxe pe 
care vrăjmaşii noştri se străduiesc şi se luptă ca turbaţii să ne-o fure, ca să nu ne trezim goi şi afară de la 
Mirele Hristos. Dar şi la această a treia trâmbiţare cei mai mulţi şi-au închis ochii, ca şi când nu ar vedea, 
şi şi-au astupat urechile, ca şi când nu ar auzi. Recurg acum la a patra şi ultima trâmbiţare trezvitoare şi 
mântuitoare, la smerenie, prin care însuşi Iisus Hristos ne cheamă să ne mântuim şi să ne găsim odihnă: 
Veniţi la Mine toţi cei osteniţi şi împovăraţi şi Eu vă voi odihni pe voi (Matei 11, 28). 

"Vreţi odihnă, oamenilor? - ne întreabă. Veniţi la Mine toţi. Nici unul nu este lăsat afară, nici unul 
nu este amânat, nici unul nu este întors. Veniţi câţi vă osteniţi să păziţi Legea şi poruncile Mele, câţi vă 
osteniţi propovăduind Evanghelia Mea, învăţându-i şi călăuzindu-i pe oameni la cunoaşterea 
dumnezeiască. 

Veniţi câţi sunteţi împovăraţi de dureri, supărări, boli, ispite, primejdii, dar şi câţi sunteţi împovăraţi 
de păcate, aruncaţi povara păcatelor voastre şi Eu vă voi odihni. 

Veniţi toţi oamenii, împăraţi şi regi, papi şi patriarhi, arhierei şi preoţi, preşedinţi şi miniştri, ofiţeri 
şi ostaşi, laici şi clerici, bogaţi şi săraci, mari şi mici, bărbaţi şi femei din toate clasele sociale şi de toate 
vârstele, veniţi la Mine, căci vreau să vă odihnesc. 

Dar vreau totodată să fiţi cu luare-aminte, să cercetaţi, să învăţaţi de la Mine că sunt blând şi smerit 
cu inima şi să vă străduiţi să Mă urmaţi, ca să deveniţi şi voi ca Mine, blânzi şi smeriţi, şi atunci veţi găsi 
odihnă sufletelor voastre. 

învăţaţi de la Mine că, Dumnezeu fiind, pentru nespusa iubire de oameni, M-am smerit şi M-am 
făcut om, la fel în toate cu voi, în afară de păcat. M-am născut în ieslea sărăcăcioasă ca să îi învăţ pe 
oameni smerenia preţioasă. Atunci când o veţi învăţa şi o veţi trăi, vă voi dărui odihna, acum şi în veac. 

învăţaţi toţi de la Mine, Atotputernicul vostru Dumnezeu, Care, mişcând doar un deget, fac 
pământul să se cutremure, Preaînţeleptul, care le-am creat cu înţelepciune pe toate cele văzute şi nevăzute 
printr-un singur cuvânt poruncitor şi care le păstrez pe toate în armonie şi echilibru. 

Cercetaţi, învăţaţi, deveniţi ca Mine, blânzi şi smeriţi şi Eu vă voi slăvi, vă voi cinsti, vă voi ridica, 
vă voi urca de pe pământ la cer, vă voi face fii ai Mei şi dumnezei după har, moştenitori ai împărăţiei 
Cerurilor şi ai bunătăţilor veşnice. 

La auzul acestei preadulci voci a Stăpânului care spune învăţaţi-vă de la Mine că sunt blând şi 
smerit cu inima, precum şi la chemarea cerească Veniţi la Mine toţi cei osteniţi şi împovăraţi şi Eu vă voi 
odihni pe voi, cei mai mulţi dintre oameni devin orbi şi surzi. Au ochi şi nu văd, au urechi şi nu aud, căci 
i-a orbit mândria. 

Au învăţat să alerge şi să traverseze distanţe şi spaţii mari, pe uscat şi pe mare, cu viteză ameţitoare 
şi fulgerătoare, să zboare ca vulturii cei iuţi şi să se apropie de lună şi de alte planete. Multe au învăţat şi 
continuă să înveţe, nu cu puterea şi înţelepciunea lor, ci a lui Dumnezeu, fără de care nici un om nu poate 
învăţa şi făuri nimic. 

Acestea câte, cu harul lui Dumnezeu, le-au învăţat, dar şi ei le-au dorit şi s-au ostenit, sunt toate 
bune, toate folositoare, necesare şi utile, atunci când oamenii le întrebuinţează bine, spre slava lui 
Dumnezeu şi trebuinţa lor şi a aproapelui lor. însă când le întrebuinţează rău şi strigă că prin puterea şi 
înţelepciunea lor le-au descoperit şi făurit, atunci se dovedesc nefolositoare şi chiar vătămătoare, 
distrugătoare. Câte oraşe au devenit în vremurile din urmă (dar şi în ziua de azi) focare de poluare? Câte 
s-au transformat şi se transformă în pustiu din cauza bombei atomice catastrofale şi a materialelor 
explozive pe care le-au aruncat şi le aruncă avioanele? Câte zeci de mii de oameni au fost şi sunt îngropaţi 
şi înmormântaţi în ruinele caselor lor? Câte zeci de mii de oameni au fost ucişi pe uscat, în aer şi în mare 
cu noile descoperiri şi invenţii? Câte zeci de mii sunt omorâţi de automobilele rapide? 

Multe, deci, au învăţat şi se silesc să înveţe oamenii, un singur lucru nu au învăţat şi nici nu se 
îngrijesc să-1 dobândească. Cel mai necesar, cel mai folositor, cel mai trebuincios, cel care aduce odihnă 
în sufletele lor acum şi în veac, şi pace, linişte, bucurie, fericire, cel care le-a fost poruncit de către Unul- 
Născut şi Cuvântul lui Dumnezeu, Care pentru mântuirea lor S-a făcut om, ca să-i înveţe să dobândească 
odihna veşnică, pe care ei nu o vor, este smerenia. 

Veniţi la Mine toţi cei osteniţi şi împovăraţi şi Eu vă voi odihni pe voi... învăţaţi-vă de la Mine că 
sunt blând şi smerit cu inima şi veţi afla odihnă sufletelor voastre, rosteşte Dumnezeu, Mântuitorul 
nostru, nădejdea tuturor marginilor pământului şi ai celor de pe mare departe, şi puţini şi rari sunt cei care 
aud. Mulţi sunt cei chemaţi, dar puţini cei aleşi. 

„Veniţi la mine toţi - rosteşte vrăjmaşul cel preaviclean, răufăcător şi uneltitor, diavolul. învăţaţi de 
la mine, că mândru sunt, urmaţi-mă, deveniţi şi voi mândri ca mine şi aflaţi iadul cel veşnic. Şi aleargă cu 
toţii la el! 

Nu-L ascultaţi pe Dumnezeu Care vă promite că veţi găsi odihna. Ascultaţi-mă pe mine, precum m- 
au ascultat strămoşii voştri şi au fost aruncaţi din rai. Dumnezeu vă promite, dacă îl ascultaţi, să vă dea 
bunurile pământului: iubirea, bucuria, pacea, odihna, acum şi în veci, şi moştenirea împărăţiei cerurilor. 
Eu vă promit, dacă mă ascultaţi, că vă voi răsplăti cu pedepse, suferinţe, supărări, nenorociri, nefericiri în 
viaţa de acum, iar după moarte vă voi da iadul cel veşnic şi focul cel din afară, pe care Dumnezeu 1-a 
pregătit pentru mine şi pentru cei care au ales să mă asculte pe mine şi nu L-au ascultat pe El. Fiind 
neascultători şi vrăjmaşi ai lui Dumnezeu, şi ascultători şi prieteni ai mei, vă voi lua cu mine în focul cel din 
afară!" 

Şi oamenii proşti, neînţelegători, neînţelepţi, nebuni, nesimţitori, nerecunoscători şi inconştienţi, în 
afara câtorva excepţii, îl preferă pe diavolul cel vrăjmaş în locul lui Hristos, Mântuitorul, Făcătorul, 
Izbăvitorul şi Cârmuitorul lor, Dătătorul tuturor bunurilor. Iar unii dintre ei, ca să-1 mulţumească pe 
diavol şi să-L întristeze pe Hristos, II hulesc şi II înjură pe Acesta şi pe Maica Sa cu cele mai murdare şi 
îngrozitoare vorbe, pe care aceşti diavoli întrupaţi se abţin şi le e frică să le spună împotriva celui mai 
mare răufăcător şi celei mai ticăloase femei. 

O, neînţelept, necuvios, nerecunoscător, inconştient, nesimţitor neam omenesc! O, naţie 
necredincioasă şi vicleană, urmaşi ai iudeilor ucigători de Dumnezeu, în ce stare mizerabilă şi sălbatică ai 
ajuns! Avea dreptate Dumnezeu când se tânguia către cer şi pământ, către creaturile acestea neînsufleţite, 
despre oamenii care au suflet: Ascultă, cerule, şi ia aminte, pământule, că Domnul grăieşte: „hrănit-am 
feciori şi i-am crescut, dar ei s-au răzvrătit împotriva Mea. Boul îşi cunoaşte stăpânul şi asinul ieslea 
domnului său, dar Israel nu mă cunoaşte; poporul Meu nu mă pricepe " (Isaia 1 , 2-3)*. 

Hulitorii sunt mai răi decât toate animalele şi fiarele pământului. Toate relele câte s-au făcut în cer 
de către satana şi îngerii ce l-au urmat, în rai de către strămoşii noştri neascultători ai poruncii lui 
Dumnezeu, pe pământ de către oameni, câte s-au întâmplat şi se vor mai întâmpla, neascultări, 
nesocotirea Legii lui Dumnezeu şi a poruncilor Sale, necuviinţe, necredinţă, amăgiri, erezii, hule, 
nedreptăţi, minciuni, înfumurări, furturi, iubire de arginţi, jafuri, invidii, războaie, terori, mizerii, 
desfrânări, destrăbălări, preacurvii şi tot felul de păcate şi rele, precum şi nenorociri şi suferinţe, 
nefericiri, boli, naufragii, incendii şi toate celelalte, toate acestea se datorează mândriei. Cauza, rădăcina 
şi pricina tuturor relelor şi nenorocirilor este mândria. 

De cealaltă parte, toate lucrurile bune care s-au făcut în cer şi pe pământ se datorează smereniei. 
Cauza tuturor celor bune este smerenia. Smerenia L-a coborât din ceruri pe pământ pe Unul-Născut Fiul 
şi Cuvântul lui Dumnezeu Tatăl, Care, Dumnezeu fiind, din iubirea negrăită către noi, oamenii, şi din 
multa Lui bunătate, dragoste şi milă, S-a smerit pe Sine, ascultător făcându-Se până la moarte, şi încă 
moarte pe cruce. Pentru aceea, şi Dumnezeu L-a preaînălţat şi I-a dăruit Lui nume, care este mai presus 
de orice nume; ca întru numele lui Iisus tot genunchiul să se plece, al celor cereşti şi al celor pământeşti 
şi al celor de dedesubt, şi să mărturisească toată limba că Domn este Iisus Hristos, întru slava lui 
Dumnezeu-Tatăl (Filipeni 2, 8-12). 

Smerenia a urcat-o de pe pământ la cer pe smerita, neprihănita şi curata, Prea Sfânta Născătoare de 
Dumnezeu Măria, şi a învrednicit-o să se facă Maică a lui Dumnezeu, cum a spus: Măreşte sufletul meu 
pe Domnul şi s-a bucurat duhul meu de Dumnezeu, Mântuitorul meu, că a căutat spre smerenia roabei Sale 
(Luca 1, 46-48). 

Smerenia Născătoarei de Dumnezeu, Preasfânta Fecioară Măria, a distrus zidul care îi despărţea pe 
oameni de Dumnezeu, pământul de cer. Prin smerenia Preasfintei Născătoare de Dumnezeu, raiul s-a 
deschis, moartea a fost învinsă, Adam a fost izbăvit, blestemul a pierit, Eva s-a eliberat şi toţi cei morţi de 
veacuri şi cu credinţă în Hristos au scăpat de osânda veşnică şi de legăturile şi stricăciunea iadului şi 
treziţi la viaţă de învierea lui Hristos, s-au mutat la ceruri. 

Sfinţii prooroci, apostoli, mucenici, mărturisitori, cuvioşi şi drepţi, vechi şi noi, nu s-ar fi sfinţit şi 
nici nu s-ar fi mântuit fără smerenie. Iar lucrările lor, virtuţi, osteneli, sudori, nevoinţe, rugăciuni, posturi, 
miluiri, nu le-ar fi fost de folos, precum nu le-ar fi fost de folos fariseilor celor mândri şi lăudăroşi. 

Mândria împrăştie toate lucrurile bune, le face să dispară, le face nefolositoare, netrebuincioase şi 
chiar vătămătoare, pe când smerenia, ca o baricadă şi zid de netrecut, le păzeşte. Dumnezeu dispreţuieşte 
mândria şi pe cei mândri îi urăşte, îi reneagă, îi pedepseşte şi îi umileşte. 

Pe cei smeriţi îi iubeşte, îi primeşte la El, îi cinsteşte, îi slăveşte şi îi înalţă. Osânda Domnului cade 
peste toţi cei mândri cu inima. Pe aceştia îi nesocotesc, zice Dumnezeu, prin glasul autorului 
Proverbelor. Eu sunt cu cei blânzi şi smeriţi cu inima, care tremură la auzul cuvintelor Mele. Domnul Se 
ridică împotriva celor mândri, iar celor smeriţi le dăruieşte har. 

Precum fără credinţă e cu neputinţă să ne mântuim, la fel şi fără smerenie. Dar şi credinţa şi toate 
celelalte lucrări bune nu sunt de folos fără smerenie. Căci până şi diavolii cred şi se înfricoşează, 
mărturisesc că Fiul lui Dumnezeu este Dumnezeu adevărat, dar nu le e de folos pentru că nu au smerenie. 



* Despre acest subiect a se vedea cartea Arhimandritului Filothei Zervakos - Lupta împotriva hulei, Editura Bunavestire, 
Galaţi, 2003 

Omul care are smerenie are lucrări bune, îl are în el pe Dumnezeu, Duhul Sfânt, cum zice autorul 
Proverbelor. în inima smerită Se odihneşte cu blândeţe Duhul Domnului. în inima tulburată (a celui 
mândru), locuieşte diavolul. 

Proorocul David, după ce din mândrie a căzut în cele două păcate de moarte, preacurvia şi uciderea, 
şi s-a pocăit, a plâns, a privegheat, a postit, nu a spus că a fost izbăvit de Domnul pentru că s-a pocăit, a 
plâns şi a postit, ci a spus: M-am smerit şi Domnul m-a izbăvit. 

Cine nu se smereşte nici nu se pocăieşte. Cel mândru nu se pocăieşte niciodată, dar şi dacă se 
pocăieşte, pocăinţa lui nu este reală, adevărată, sinceră, ci este mincinoasă. Dacă se roagă şi posteşte sau 
face vreun bine, pe toate le face cu falsitate, cu prefăcătorie, ca şi fariseii, ca să-1 vadă ceilalţi oameni... 

Deoarece smerenia este o virtute atât de mare şi fără ea nu putem să ne mântuim, să 
aruncăm cu toţii mândria cea diavolească şi să dobândim dumnezeiasca smerenie, pe care 
înţeleptul Isaac Şirul o numeşte veşmânt dumnezeiesc, întrucât cu aceasta s-a îmbrăcat Unul- 
Născut Fiul şi Cuvântul lui Dumnezeu-Tatăl, coborând de la ceruri pe pământ pentru mântuirea 
noastră. 

Să cugetăm bine cu toţii (şi în primul rând eu), să ne cercetăm pe noi, să cercetăm omul lăuntric din 
noi cu băgare de seamă şi luare-aminte şi să vedem că nu suntem lipsiţi de acest păcat urât de Dumnezeu, 
mândria. Unul mai puţin, altul mai mult, toţi suntem bolnavi şi suferim de mândrie. 

Şi ca să ne izbăvim de aceasta, să cerem cu rugăciune, implorare, credinţă, evlavie şi zdrobire a 
inimii, de la Dătătorul celor bune şi de folos, care a spus: cereţi şi vi se va da; căutaţi şi veţi afla; bateţi şi 
vi se va deschide (Matei 7, 7), să ne scape de mândria cea urâtă de Dumnezeu şi să ne dăruiască 
nepreţuita smerenie. Şi ne-o va da şi vom afla mântuirea şi odihna sufletelor noastre, dacă şi noi, în loc să 
stăm cu mâinile încrucişate şi să spunem vorbe goale, ne vom strădui, pe cât posibil, căci împărăţia 
cerurilor se ia prin străduinţă şi cei ce se silesc pun mâna pe ea (Matei 11, 12). 



Unirea „Bisericilor" va reuşi numai prin smerenie adevărată 

(Fragmente) 

(...) Numai prin smerenie, pocăinţă şi întoarcere la Dumnezeu, la credinţa ortodoxă, va reuşi mult 
dorita unire, iar nu prin consfătuiri şi dezbateri, prin dialoguri nefolositoare şi lipsite de rost, prin şedinţe 
zadarnice. 

Dacă nu vor renunţa la mândrie şi nu se vor smeri, dacă nu se vor pocăi şi nu se vor întoarce la 
Dumnezeu, toate străduinţele, stăruinţele, ostenelile şi eforturile pentru unire se vor dovedi zadarnice, 
nefolositoare, poate chiar vătămătoare, cauza şi pricina dezbinărilor, schismelor şi războaielor... 

Nici un credincios creştin ortodox conştient, întreg la minte şi cu puţină frică de Dumnezeu nu va 
accepta vreodată unirea cu ereticii papistaşi, nesocotitori ai celor şapte Sfinte Sinoade Ecumenice şi ai 
Tradiţiei apostolice şi ai Sfinţilor Părinţi... 

Să cugete bine patriarhul şi să nu se înşele crezând că unirea Bisericilor e uşoară şi că adevăraţii 
ortodocşi îl vor urma şi că va putea să le înşele conştiinţa încât să nesocotească lesne Sfânta Tradiţie şi 
Sfintele Canoane ale Sfinţilor Apostoli şi Părinţi purtători de Dumnezeu. Aceştia, ca să sprijine credinţa 
ortodoxă şi pe una, sfântă, sobornicească şi apostolească Biserică, s-au nevoit, s-au ostenit, au asudat, au 

postit, au privegheat, au suferit chinuri, prigoane, întemniţări, moarte şi vor accepta acum tradiţiile impuse de 
papă?... 

... Păstorii cei buni, dumnezeieştii Părinţi ai Bisericii, pentru a o păzi curată şi neprihănită de 
mulţimea de rătăciri şi erezii pe Mireasa lui Hristos, Biserica (aşa cum au primit-o de la Mirele Hristos), 
s-au nevoit, au fost huliţi, acuzaţi, întemniţaţi, prigoniţi, au suferit multe chinuri şi dureri, iar unii au fost 
chiar omorâţi. 

Dar prin credinţa fierbinte în Dumnezeu şi întăriţi de puterea şi harul Sfântului Duh i-au izgonit 
departe de Biserică pe lupii cei molipsitori, ereticii, şi i-au anatemizat pentru vecie. Iar Dumnezeu i-a 
slăvit pe ei, pe pământ şi în cer. Şi cu toate că Sfinţii Părinţi, păstorii cei buni şi adevăraţi i-au izgonit 
departe de Biserică pe lupii cei molipsitori, eretici, Patriarhul Ecumenic Athenagora îl invită pe papa cel 
eretic, duşmanul Bisericii Ortodoxe, călcătorul şi nesocotitorul Sfintei Tradiţii, îl îmbrăţişează, îl roagă, îi 
recunoaşte întâietatea, îi deschide uşa Bisericii Ortodoxe şi îi zice „intră tu primul, şi eu, al doilea, te voi 
urma cu turma mea!". Vai, vai suflete al meu! Oftează, plângi, jeluieşte ca odinioară Ieremia, nu pentru 
Ierusalimul pământesc, oraşul sângelui, care îi omora pe prooroci şi îi ucidea cu pietre pe trimişii lui 
Dumnezeu (cf. Matei 23, 27). Plângi pentru Mireasa aleasă a lui Hristos, cea neprihănită şi desăvârşită, 
una, sfântă, sobornicească şi apostolească Biserică, maica duhovnicească a creştinilor ortodocşi, cea pe 
care ne-au făcut-o cunoscută Sfinţii Apostoli, mucenicii, proorocii, ierarhii, dascălii, sfinţii, cuvioşii şi 
drepţii... 

Pentru aceasta plângi, căci episcopii şi păzitorii ei au adormit, iar păstorii ei au deschis larg uşile ca 
să intre nestingheriţi lupii cei molipsitori şi să jertfească, să răpească şi să împrăştie oile pentru care 
Hristos Şi-a vărsat Sângele Său... 

Domnul însă nu doarme: „Iată, nu va dormita, nici nu va adormi Cel ce păzeşte pe Israel" (Psalmi 
120, 4). Dar noi dormim. Ne-a cuprins somnul nepăsării şi dacă nu ne vom trezi, ne vom da morţii celei 
veşnice şi vom rămâne, ca fecioarele neînţelepte, în afara cămării Mirelui. Iar lupii cei văzuţi şi nevăzuţi 
ne vor înghiţi. 

Ca să nu rămânem în afara cămării Mirelui Hristos şi ca să nu fim înghiţiţi de vrăjmaşii noştri văzuţi 
şi nevăzuţi, care se-nvârt în jurul nostru, să-1 ascultăm pe dumnezeiescul Apostol Pavel care ne spune 
limpede: căci este chiar ceasul să vă treziţi din somn: noaptea e pe sfârşite, ziua este aproape; să 
lepădăm dar lucrurile întunericului şi să ne îmbrăcăm cu armele luminii... (Romani 13, 11-12) ... 

Dacă îndepărtăm somnul nepăsării care ne-a cuprins şi stăm cu grijă şi luare-aminte şi cerem 
ajutorul lui Dumnezeu cu credinţă şi zdrobire a inimii, îl vom primi, căci puternic este Domnul şi ne va 
păzi pe noi şi Biserica Sa şi pe toţi vrăjmaşii noştri îi va împrăştia şi nimici. 

Dar ca să primim ajutorul lui Dumnezeu trebuie, pe lângă rugăciune, să fim statornici şi viteji, să 
mărturisim credinţa ortodoxă şi să spunem cu mult curaj celor care se grăbesc şi îndeamnă la o falsă unire 
şi celorlalţi prieteni ai papei şi trădători ai ortodoxiei, cuvintele acelea de aur ale înţeleptului şi Sfântului 
Iosif Vrienios rostite către trimişii papei: 

„încă uneltiţi în ascuns ca să ne înşelaţi pe noi, sau nu ştiţi că orice rău mare dintr-unul mic începe 
şi aşa se face mare şi întotdeauna amăgirea vine de la cei ce socotesc lucrurile cu indiferenţă şi din 
consimţământul acestora la mici greşeli venim şi cădem în cele mari. Că nu ne vom lepăda de tine, iubită 
Ortodoxie, nu te vom minţi, slavă strămoşească. Nu te vom lăsa pe tine, maică evlavie. întru tine ne-am 
născut, întru tine trăim şi întru tine vom adormi. Iar dacă o va cere vremea, vom muri pentru tine şi de o mie de 
ori". 

Să-1 ascultăm şi pe Cuviosul şi Sfântul Părinte al nostru Meletie Mărturisitorul şi să aflăm ce ne 
spune despre cei care nesocotesc Sfânta Tradiţie: "Nu-i ascultaţi nici pe cei ce pustnici, nici pe preoţi, şi 
nici pe cei care propovăduiesc învăţături nelegiuite, şi povăţuiesc în chipul cei rău, şi nici pe aceştia şi 
nici chiar pe episcopi să nu-i ascultaţi, dacă mărturisesc lucruri neadevărate, care nu sunt spre folos. Să 
fim lucrători, şi să cuvântăm, şi să stăm împotriva celor ce îndeamnă la rătăcire în chip viclean. Nu este 
cu dreptate şi cu cuviinţă bine-credincioşilor a tăcea acolo unde se calcă poruncile lui Dumnezeu şi din 
aceasta îşi întăresc înşelăciunea ceilalţi potrivnici. Pentru că a zis un mare părinte: Acolo unde este 
primejdie a se despărţi cineva de la Dumnezeu, ce bine-credincios poate să stea deoparte şi să tacă, sau cu 
totul să se liniştească? Pentru că tăcerea sa îl vădeşte cum că şi el se învoieşte acestor rele. Şi aceasta ne-o 
arată Înainte-Mergătorul Domnului şi vitejii Macabei, care pentru o mică poruncă a legii s-au primejduit 
până la moarte şi n-au părăsit nici cea mai mică parte a predaniilor primite. Căci războiul de multe ori este 

35 



lăudat şi lupta se arată mai bună decât vătămătoarea de suflet pace. Că mai bine este să stea cineva 
împotriva celor rău cugetători, decât să urmeze lor şi să se despartă de Dumnezeu pentru a se uni cu ei... " 

Nici un creştin ortodox întreg la minte, conştient, cu putere de deosebire şi frică de Dumnezeu nu va 
accepta o astfel de unire mincinoasă, care ne desparte de Dumnezeu şi ne uneşte cu falşii învăţători, cu 
ereticii lucrători ai întunericului. 

Noi, ortodocşii de pretutindeni, adunaţi într-o singură limbă, într-un suflet, într-o voce şi inimă, 
urmaşi ai slujitorilor Cuvântului şi ai slăviţilor propovăduitori, înţelepţilor apostoli şi ai purtătorilor de 
Dumnezeu Părinţi şi păstrători ai învăţăturilor şi tradiţiei lor, glăsuim acestora: "nu primim şi nu suntem 
de acord sub nici un motiv..." 

Vă întreb, deci, Preafericiţilor, Papa Paul al Romei şi Athenagora, Patriarh al Constantinopolului, 
spuneţi-mi, toate cele câte le-au statornicit ca să fie păzite cei 367 părinţi purtători de Dumnezeu adunaţi 
la al VH-lea Sinod Ecumenic în Canonul I şi Sfintele Sinoade Ecumenice dinainte de acesta sunt 
adevărate sau nu? Şi dacă sunt adevărate, de ce nu le urmaţi? 

învăţaţi nu de la mine, ci de la Sfinţii Părinţi care s-au adunat la cele şapte Sfinte Sinoade 
Ecumenice, de la dumnezeiescul Apostol Pavel, glasul lui Hristos, că dacă nu urmaţi şi nu păziţi cele câte 
aceştia ne-au vestit, propovăduit, sfătuit şi ne-au lăsat scris şi prin viu grai, atunci vă aflaţi sub osânda 
anatemei. 

Şi ca să scăpaţi de această osândă grea, vă povăţuieşte iarăşi însuşi Domnul nostru Iisus Hristos să 
vă smeriţi, să vă pocăiţi, să mărturisiţi mândria şi neascultarea voastră. Şi prin smerenie, pocăinţă, 
întoarcere, supunere şi ascultare de cele şapte Sfinte Sinoade Ecumenice şi de Sfânta Tradiţie, (fără 
dialoguri neisprăvite şi neînţelepte şi discuţii fără rost), veţi scăpa de legătura anatemei şi atunci va veni 
mult dorita unire... 



Singura nădejde de izbăvire din rătăciri şi erezii, 
din născocirile şi cursele oamenilor vicleni şi ale diavolilor este rugăciunea, pocăinţa şi smerenia 

Pentru a ne feri de cursele diavolului trebuie să priveghem şi să ne rugăm, cum spune Domnul, să 
fim trezvitori şi să avem grijă, cum zice Apostolul Petru, să păstrăm Tradiţia cea scrisă şi nescrisă pe care 
am primit-o şi ne-a fost învăţată, cum glăsuieşte Apostolul Pavel şi să păzim mărturisirea şi promisiunile 
pe care le-am dat la Sfântul Botez: „Mă lepăd de satana şi de toate lucrările lui şi de toată slujirea lui". 

Slujirea lui satana şi cursele lui sunt când preoţii se rad, când îşi dezbracă reverenda şi rămân în 
pantaloni, imitându-1 pe urmaşul mincinos al lui Hristos, papa, şi pe actorii de teatru şi dansatorii de pe 
scene. Şi în sfârşit, dacă vrem să ne ferim de capcanele diavolului, să învăţăm smerenia de la Domnul 
nostru Iisus Hristos, Mântuitorul şi izbăvitorul sufletelor noastre. Doar aceasta ne va păzi nevătămaţi de 
cursele diavolului. 

Sfântul Antonie cel Mare, omul lui Dumnezeu, întemeietorul monahismului, a zis: „Am văzut în 
vedenie cursele diavolului întinse peste tot pământul şi am întrebat oftând: «care va fi scăparea noastră?» 
Şi am auzit voce nevăzută zicând: «smerenia!»". Şi deoarece din cauza nepăsării şi neatenţiei suntem 
lipsiţi de aceasta, să ne rugăm cu credinţă, evlavie, pocăinţă şi trezvie, cu suspine şi lacrimi la dătătorul 
celor bune, al virtuţilor şi tuturor darurilor, să ne dea smerenie adevărată şi pocăinţă sinceră. Şi scăpând 
astfel de cursele întortocheate ale satanei celui viclean şi de toate uneltirile acestuia, şi izbăviţi prin 
smerenie şi pocăinţă, cu ajutorul şi harul lui Dumnezeu vom ajunge fără ocolişuri şi fără primejdii la 
limanul limpede şi lipsit de valuri al raiului şi la împărăţia şi viaţa de veci cea nesfârşită, unde vom afla 
odihna sufletelor noastre. Amin. 

Dar poate că unii admiratori ai papei şi ai patriarhului Athenagora vor întreba: „Cine eşti tu, 
neînvăţatule, ţăranule, călugăre învechit care îndrăzneşti să ceri socoteală celor doi cârmuitori ai 
Bisericilor? Celor doi înţelepţi, infailibilului Papă Paul şi Prea Fericitului Patriarh Athenagora!" La 
acestea răspund: „Sunt cel mai mic şi cel mai păcătos dintre toţi şi am văzut că nu sunt nici înţelept, nici 
savant. Ştiu că nu cunosc nimic, doar pe Iisus Hristos răstignit pe cruce, Dumnezeu desăvârşit şi om 
desăvârşit, care S-a smerit pe Sine, ascultător făcându-Se până la moarte şi încă moarte pe cruce (Filipeni 
2, 8), învăţându-ne smerenia şi spunând: «învăţaţi-vă de la Mine, că sunt blând şi smerit cu inima şi veţi 
găsi odihnă sufletelor voastre...» (Matei 11, 29) şi «dacă zicem că nu avem păcat, ne amăgim şi adevărul 
nu este întru noi»(Ioan 1,10). 

Când Hristos spune: „Cine dintre voi vrea să fie primul, să fie mai mic decât toţi", iar Patriarhul 
Athenagora zice papei: „Tu eşti primul în cinstire şi eu al doilea", spuneţi-mi, vă rog, pe cine să aleg, să 
ascult, să cred? Pe Hristos, Adevărul însuşi, ori pe papă şi pe patriarh, care pe nedrept se numesc fără de 
păcat şi preasfinţi? Dacă ziceţi: pe cei lipsiţi de importanţă nu vă ascult şi nici nu vă cred, sunteţi amăgiţi 
şi vă sfătuiesc să vă pocăiţi, să mărturisiţi adevărul, că nici papa nu e lipsit de păcat şi nici patriarhul nu 
este preasfânt, şi trebuie să se pocăiască, să se spovedească şi să se smerească. Dacă oamenii nu au 
smerenie, rangurile nu îi fac desăvârşiţi şi preasfinţi, ci mândri, amăgiţi şi eretici. 

De la Hristos cel smerit şi blând, Adevărul însuşi, am învăţat să spun şi să apăr adevărul. De la 
Apostolul Pavel, glasul lui Hristos, am învăţat să nu discut cu lucrătorii întunericului, înainte de a 
cerceta. De la proorocul David am învăţat să „rostesc împotriva împăraţilor... şi am zis nelegiuiţilor, nu 
mai călcaţi legea, şi păcătoşilor, nu mai păcătuiţi...". Şi de la cel mai sfânt dintre drepţii Legii Vechi, 
Sfântul Ioan Botezătorul, am învăţat să spun: „Pocăiţi-vă, căci împărăţia Cerurilor este aproape". 

Dar ne vor întreba cei de mai sus: „Dacă Domnul a zis «nu judecaţi ca să nu fiţi judecaţi», cum 
îndrăzneşti să îi judeci?" Dacă rosteam sau scriam papei sau patriarhului: „Eu sunt judecător şi vă voi 
judeca şi osândi", atunci aş fi fost călcător al poruncii lui Dumnezeu, aş fi fost vrednic de condamnat, căci 
nici mie şi nici altcuiva nu-i este permis să-şi judece aproapele. Dar să spui şi să aperi adevărul, când vezi 
că sunt nesocotite cuvintele, legile, învăţăturile, poveţele şi poruncile lui Dumnezeu, dogmele, Sfintele 
Canoane şi Sfânta Tradiţie, nu numai că nu este interzis, ci se şi impune să faci aceasta. 

Atunci când Irod şi-a lăsat soţia legitimă, şi nesocotind Legea lui Dumnezeu a luat-o pe femeia lui 
Filip, fratele său, cel mai mare dintre cei născuţi din femeie şi dintre prooroci, Sfântul înainte Mergător, 
care locuia în pustia Iordanului, auzind acestea a părăsit pustia şi liniştea, şi s-a ridicat împotriva lui Irod, 
fără să-i fie teamă de puterea împărătească şi i-a spus cu curaj şi îndrăzneală: „împărate, Legea lui 
Dumnezeu nu îţi permite să iei pe femeia fratelui tău!" Nu i-a zis: „Eu sunt judecător şi am venit să te 
judec". I-a adus aminte de Legea lui Dumnezeu ca să-1 înspăimânte şi să înceteze fărădelegea. 

în felul acesta, mulţi Sfinţi Părinţi din pustii şi mănăstiri, Antonie, Eftimie, Teodor Studitul şi mulţi 
alţii, chiar şi stâlpnicii, în vremuri şi împrejurări diferite, văzând că Biserica Ortodoxă este războită de 
împăraţi, arhierei, preoţi, monahi şi mireni eretici, au părăsit pustiile şi mănăstirile lor şi s-au dus grabnic 
în oraşe, ca ostaşi şi războinici buni şi bravi ai legiunii Domnului. 

Şi, înarmaţi cu armura Duhului Sfânt, s-au ridicat împotriva împăraţilor şi stăpânilor, cercetând cu 
îndrăzneală rătăcirile şi ereziile, nepăsându-le de ameninţările şi chinurile tiranilor, de întemniţări şi 
prigoniri, preferând să moară pentru adevăr şi ortodoxie. Şi dacă nu existau astfel de luptători viteji (nu 
numai în pustii şi mănăstiri, dar şi în oraşe): patriarhi, arhierei, preoţi, clerici şi mireni, învăţători şi 
teologi, apărători ai adevărului şi ai credinţei noastre ortodoxe, care să se războiască cu minciuna şi 
amăgirea, cu ereziile şi ereticii, astăzi nu ar fi existat ortodoxia şi învăţătura sănătoasă. 

De aceea trebuie să ne rugăm şi să-L implorăm pe Atotputernicul, Preabunul, Preamilostivul şi 
Preaîndurătorul Dumnezeul şi Părintele nostru Ceresc să arate şi astfel de oameni luptători care să 
izbăvească Biserica Ortodoxă de cei care o războiesc dinăuntru şi din afară, vrăjmaşii cei văzuţi şi 
nevăzuţi, şi să nu ne părăsească din pricina păcatelor noastre celor multe. Să scape corabia Bisericii, care 
acum este înconjurată de primejdii, şi să o călăuzească drept şi fără ocolişuri la limanul liniştit şi fără 
valuri al raiului şi al vieţii veşnice... 

Aşa şi eu, cel mai mic şi mai păcătos, imitându-i pe toţi aceştia, din anul 1912 şi până astăzi, timp 
de 52 de ani, de când am fost învrednicit cu harul lui Dumnezeu la marea treaptă a preoţiei, dându-mi seama 
că trebuie să am o purtare demnă de această alegere şi să nu apar nerecunoscător şi nemulţumitor faţă de 
Dumnezeul şi Părintele nostru Ceresc şi faţă de Maica duhovnicească, Una, Sfântă, Sobornicească şi 
Apostolească Biserică, nu am încetat, cu slabele mele puteri, să mă lupt, să predic şi să mărturisesc 
cuvântul lui Dumnezeu, nu numai aici, în Păros, ci şi în alte insule, oraşe, sate, comune şi mitropolii ale 
Greciei, unde a fost nevoie şi unde m-au chemat mitropoliţii şi credincioşii fraţi creştini, dar şi în afara 
Greciei, în Palestina, Egipt, Arabia, sau la Constantinopol. Am scris mai mult de cinci mii de epistole ce 
conţineau poveţe părinteşti şi sfaturi către toţi fiii duhovniceşti pe care mi i-a dat Dumnezeu, din Grecia, 
Europa, America, Africa şi Australia şi către credincioşii fraţi creştini. Am scris epistole de povăţuire 
către împăraţi nelegiuiţi, către patriarhi, preşedinţi, arhierei, nu pentru a-i judeca şi condamna, ci din 
dragoste pentru aceştia. 

EPILOG 

Cele pe care le-am scris în această cărticică nu le-am scris nici ca să arăt înţelepciune sau multă 
învăţătură, dar nici din invidie şi răutate, ca să-i acuz sau să-i cercetez pe conducătorii celor două Biserici, 
Ortodoxă şi Catolică, pe Patriarhul Ecumenic Athenagora şi pe Papa Paul şi pe ceilalţi modernişti, 
arhierei, preoţi şi teologi laici. Am scris din dragoste pentru papă şi patriarh şi pentru toţi cei care 
nesocotesc şi se împotrivesc Sfintei Tradiţii, pentru ca văzând şi înţelegând rătăcirile lor să se pocăiască şi 
să se îndepărteze de toate inovaţiile şi lucrurile moderne. Şi papa să renunţe la toate cele introduse în mod 
greşit şi ilegal de papii vremurilor trecute, din ceasul în care s-au despărţit de Biserica cea Una, Sfântă, 
Sobornicească şi Apostolească, şi până astăzi; şi să primească pe bună dreptate cele ce ne-au fost lăsate de 
preaînţelepţii Sfinţi Apostoli şi de părinţii iluminaţi şi purtători de Dumnezeu, prin cele şapte Sfinte 
Sinoade Ecumenice. La fel şi Patriarhul Ecumenic Athenagora să renunţe la inovaţiile şi lucrurile noi care 
sunt împotriva Sfintei Tradiţii... în plus, pentru a se reuşi unirea desăvârşită, adevărată şi plăcută lui 
Dumnezeu, conducătorii celor două mari Biserici, de Răsărit şi de Apus, să înveţe smerenia, nu de la 
mine, cel mai mic şi mai păcătos, ci de la însuşi Dumnezeu, Domnul nostru Iisus Hristos. 

Şi când vor renunţa la toate cele de mai sus şi la mândria de orice fel şi la păcatul trecător şi se vor 
îmbrăca cu smerenia şi blândeţea preadulcelui nostru Mântuitor Iisus Hristos, numai atunci va veni mult 
dorita unire, odihna şi mântuirea sufletelor conducătorilor şi păstorilor şi a celor călăuziţi şi păstoriţi de 
aceştia. 

Să asculte conducătorii Bisericilor vocea Domnului care zice: „învăţaţi-vă de la Mine, că sunt blând 
şi smerit cu inima şi veţi găsi odihnă sufletelor voastre", să se smerească şi să se pocăiască. Dar şi noi toţi 
să ne pocăim, căci toţi cădem în păcat (şi în primul rând eu). Toţi suntem mândri şi deoarece toţi cădem, 
dreptul Dumnezeu ne dă conducători după inima noastră, de aceea trebuie să ne pocăim cu toţii. Dacă ne 
pocăim şi ne smerim ne vom mântui, dacă nu ne pocăim, vom pieri. Dacă nu ne vom pocăi cu toţii, nu se 
va face unirea după Dumnezeu. Şi dacă se va face, va fi de scurtă durată, va fi o unire mincinoasă! Dacă 
nu ne vom pocăi, se va întâmpla ceea ce ne-a vestit preadulcele nostru Iisus, lucrul acela la care când mă 
gândesc bine îmi îngheaţă buzele, îmi tremură limba şi toate mădularele! „Iar din pricina înmulţirii 
fărădelegii, iubirea multora se va răci... căci va fi atunci strâmtorare mare, cum n-a fost de la începutul 
lumii până acum şi nici nu va mai fi" (Matei 24, 12, 21). 

Mă rog din tot sufletul şi inima mea (dar sunt păcătos şi Dumnezeu nu-i ascultă pe păcătoşi), ca 
Dătătorul luminii şi al tuturor celor bune, al virtuţilor şi darurilor, Cel bogat în milă şi nesfârşit în 
bunătate şi iubire de oameni, Domnul nostru Iisus Hristos, să ne ierte toate păcatele noastre, şi ale mele, 
celui mai păcătos dintre păcătoşi; şi să le dea conducătorilor Bisericilor şi ai popoarelor minte şi 
înţelepciune, pocăinţă adevărată şi smerenie şi toţi, legaţi prin smerenie şi iubire, uniţi întru adevăr, să 
devină o singură turmă, cu un singur păstor; şi împreună, într-un singur glas şi suflet şi inimă, să 
slăvească preacinstitul şi preamăritul nume al Tatălui şi al Fiului şi al Sfântului Duh, acum şi pururea şi în 
vecii vecilor şi să se învrednicească cu toţii de bunurile cele veşnice, netâlcuite şi negrăite. 

Amin. Amin. Aşa să fie! 

Scris în Sihăstria Tuturor Sfinţilor şi a Proorocului Ilie, 

20 iulie 1969 

Cel mai mic dintre ieromonahi, 

Filothei Zervakos 

